text:
Bimaze kuba nk’icyorezo.Nta gasozi ka hano mu Rwanda utasangaho abakobwa batagira umubare babyariye iwabo batarageza ku myaka 18.
Uganira na bo ugasanga abababyarira banganya imyaka na ba se.Ibi byanteye kwibaza nti ariko ubundi aba bana babemerera byagenze gute?Abo basaza bo se babiterwa n’iki?
Ni amayobera!
Hano iwacu muri Nyamsheke,nko mu Kagari kamwe ushobora kuhasanga abarenga 50.Ahaboneka udusantere tw’ubucuruzi n’abamotari,uyu mubare ushobora kwikuba na gatanu.
Impamvu ngo ni uko twe abamotari twagowe kimwe n’abakora muri butiki ngo tugira imvugo zigera vuba ku mutima w’abo bakobwa.
Na none ariko ngo hari n’abasaza baba bibitseho ifaranga,rimwe na rimwe batabanye neza n’abagore babo.Abangavu na bo bakaba bakeneye cash ifatika ngo barusheho kwiyitaho.
Kubera ibibazo bitagira urugero, ababyeyi babaha bagera cyangwa na bo akaba ari ntako bimereye,barabuze uko bigira.
Ibigo by’amashuri biratungwa agatoki
Muri ibi bihe, ibigo by’amashuri bisubiza abana iwabo ngo bajye kuzana amafaranga y’ibintu ibi n’ibi(dore ko ibyasimbuye minerval ari uruhuri).
Abana baba bazi ko basize mu rugo inzara inuma. Bagakata amakorosi kakahava na « number » za ba bosi zigacicikana.Bene kurya na bo bati murakaza neza mboga zizanye!Bakabacumbikira kugera basubiye ku ishuri.
Hari ubwo n’ay’umwe aba adahagije.Umwana akazenguruka mu bipangu nka bitanu cyangwa bakamurarana mu mahoteli atandukanye.Agasubira ku ishuri yumva ari nta kibazo.
Iyo asanze yarasamye, no ku ishuri bakamwirukana,ni bwo atangira kwibaza no kwicuza.Ngo icyo umuntu yanga koko ni cyo abona!
Yangaga kwicara no kureka ishuri kubera ubukene bw’iwabo,none agiye kwicarayo na bo batamushaka ngo umwana w’ikinyendaro atera umwaku.Azatakira nde ko yasangiye na benshi?
Si abana b’abakene bibaho gusa.Umukobwa wa Pasiteri ntiyarusimbutse.Yari arambiwe ikiziriko cy’amasengesho ya se.Bagenzi be bamenyereye umujyi baramusohokanye ngo na we agiye kumva uko bimera.
Aho abereye ak’icyiga kurunga cyambara indosho,Pasiteri yacishije make.Ntakivuga ko ikibazo cy’ibinyendaro ari ababyeyi batita ku bana babo.
Iyi nyigisho yayiducengezagamo buri cyumweru: « Urubyaro rukomoka ku binyendaro ntaho rushingiye,kandi ntiruzahamya imizi ngo rukomere…kuko abana bavukiye mu busambanyi bazagaragaza ububi bw’ababyeyi babo« (Ubuhanga4,1-6). Byararangiye ntakiyigarukaho.Ntiyakwitunga agatoki.
Umaze kubyara na we ntaba akirebeka. Uwamubyariye aramwigarika ngo nta soni umuntu nka njye…!Yamara gutora akabiri no kugarura agasura,byose bikibagirana, bakongera.Ni ikibazo.
Ubu barasaba inzego zibishinzwe kwandikisha abo bana batagombye gucibwa amande ya 2000 frw.Mperutse gusanga batakamba ku Murenge nk’abasaba imfashanyo!Ni bwo nabonye ko uburenganzira bw’umwana bukiri kure.
By Kaneza Japhet,Nyamasheke


c: text/html

text:
Bonane Amos uzwi ku izina rya “Jijeyo Amos” n’umuhanzi mushya watangiye muzika mur’uyu mwaka wa 2019 ahera ku ndirimbo yo Kwibuka yise “Urwanda nk’umubyeyi” akurikizaho iyo yise Jeniffer kur’ubu afite inshya yise “Zaninka” akorera Muzika mu Karere ka Musanze mu ntara y’Amajyaruguru.
Ku bijyanye naho akomora impano mu muzika nk’umwana wa Pasiteri Jijeyo Amosi avuga ko ibyo kuririmba yabitangiye cyera ubwo yaririmbaga muri korali akiri muto ayikuriramo aho ajyiriye mu mashuli makuru atangira gushaka uko yakabya inzozi ze aribyo byaje kubyara kujya muri Studio ya Jordan High Production urugendo rw’ubuhanzi rutangira ubwo.
Kur’ubu uyu musore amaze gushyira hanze indirimbo 3 harimo inshya yise “Zaninka” ikoze mu njyana ya Rhumba izwi cyane muri Congo,indirimbo Jijeyo avuga ko nyuma yo gukundwa i Musanze yahisemo kwiyegurira injyana ya Rhumba.
“Zaninka n’indirimbo yampaye icyerekezo n’umurongo w’injyana ngomba gukora,ikijya hanze abantu barayikunze banangira inama yo gukora Rhumba bihura n’uko ar’injyana nkunda cyane ubu ninjiye muri Rhumba ku buryo budasubirwaho” Jijeyo Amos
Muri muzika ye uyu musore ufatira icyitegererezo ku cyamamare Fally Ipupa ukomoka muri RD Congo avuga ko kuba yarahisemo injyana ya Rhumba ar’injyana nziza kandi ikunzwe n’ingeri zose haba Urubyiruko,abasaza ndetse n’abacyecuru ndetse ishyushya imbaga aho ariho hose.
Nk’umuhanzi ufite inzozi zo kuzashimishwa no kujya ku rubyiniro rumwe n’abahanzi Nyarwanda nka The Ben na Meddy aganira na Ibyamamare.com hari ibyo yasabye abakunzi ba Muzika Nyarwanda.
“Abakunzi ba Muzika Nyarwanda icyo nabasaba n’ukureba impano nshya,abashoboye bakabafasha bakagera ku rundi rwego kandi n’abahanzi bakuru bacu bajye bafata umwanya batange umusanzu mu gufasha Abahanzi bacyizamuka kugira ngo urukundo rukomeze gushinga imizi mu muziki Nyarwanda” Jejeyo Amos
Umva hano indirimbo Zaninka ya Jijeyo Amos

robotstxt: allowed

filter: keep


text:
Birumvikana ko buri cyose cyanyuze mu byagereranywa no kurokoka, haba n’ubuzima bwacu, aho kuba washobora gukomeza kubaho byonyine bihagije.
Ndashimira Guverinoma y’u Rwanda irangajwe imbere na Perezida Paul Kagame, yakoze ibyo ishoboye byose igahangana na Coronavirus none ubu ikaba yubahirwa ingufu yashyize mu kurwanya COVID-19, ikaba icyitegererezo mu kubahiriza ibyo abahanga mu by’ubuzima batubwira.
Hagati ya Werurwe 2020 n’uyu munsi, twanyuze muri za Guma mu Rugo n’andi mabwiriza adukumira ku bintu bitandukanye, byose byari bigamije kugabanya ingaruka icyorezo gishobora kutugiraho nk’abaturage.
Uyu munsi turabona ibyiciro byinshi by’ubukungu byongera gufungura, ingufu guverinoma ishyizemo ngo abenshi muri twe bakingirwe ni izo gushimirwa.
Bijyanye n’uko inkingo zigenda ziboneka ku bwinshi uyu munsi, umuntu ashobora kwitega ko vuba bidatinze, nka mbere y’impera z’uyu mwaka bishoboka ko tuzabona 80% by’ibikorwa by’ubukungu bifunguye, amakuru azaba ari meza.
Ku rundi ruhande, uko twitegura gusubira mu buzima busanzwe, hari ibimenyetso bigaragariza buri wese ko mu gihe gutanga serivisi byanogejwe kurushaho mu ngeri zimwe na zimwe nko kuzitanga hifashishijwe ikoranabuhanga, haracyari aho zitangwa nabi tukabyemera kuko turi mu bihe bigoye.
Muri Nzeri umwaka ushize ubwo Komite Nshingwabikorwa ya FPR Inkotanyi ku rwego rw’igihugu yateraniraga mu Intare Conference Arena, Perezida Kagame yasabye urubyiruko gufata iya mbere rukarwanya imitangire mibi ya serivisi ubutitsa, aho yavuze ko iterwa n’imitekerereze iciriritse.
Umukuru w’Igihugu uzwiho gukora ubuvugizi ku mitangire ya serivisi inoze no kwakira neza abatugana, azi neza ikiguzi cy’imitangire mibi yazo ku bukungu, by’umwihariko ku gihugu gishaka kubaka ubukungu bushingiye ku bumenyi buziteza imbere.
Nk’uko byagaragajwe mu ntego z’ubukungu za FPR Inkotanyi muri manifesto ya 2017-2024, umugambi w’u Rwanda wo kuba igihugu gifite ubukungu bushingiye ku bumenyi kandi bwimakaje serivisi uzagerwaho gusa ari uko imitangire ya serivisi ihagaze neza cyane.
Ibi kandi ni na byo bizageza ku ntego igihugu gifite yo kuba igicumbi cy’ubukerarugendo ku Mugabane, akaba ari cyo cyakira inama n’ibindi bikorwa bikomeye bihuza bantu benshi.
Mu gihe habura imyaka itatu yonyine yo kuba izo ntego zagezweho nk’uko manifesto ya FPR ibigaragaza, uwavuga ko twageze kuri byinshi ntiyaba abeshye ariko nta gushidikanya ko COVID-19 yadusubijeho inyuma intambwe imwe cyangwa ebyiri.
Uko dusenga tukanizera ko ibintu bizarushaho kuba byiza mu mezi ari imbere, dukeneye no kwisuzuma tukareba aho twasubiye inyuma tugashyiramo ingufu zikenewe hakazamurwa. Ku bigo byinshi, serivisi hafi ya zose zashyizwe mu ikoranabuhanga ariko wakwibaza uti “Ese abazishaka boroherwa no kuzigeraho bihagije?”
Hamwe na hamwe umuntu ashobora gushima impinduka zabayemo. Nko kugera kuri serivisi za Leta hafi ya zose cyangwa iz’inzego z’ibanze hifashishijwe Irembo byarinze umubyigano ku biro by’abakozi no kwirirwa bategereje kuzihabwa.
Icyakora uzasanga akenshi hari ibibazo bigaragara by’abatabashije kuzibonera ku gihe kubera ko bahamagaye ntibitabwe cyangwa bagahabwa serivisi mbi cyane cyane iyo bigeze ku zitangirwa ku murongo wa telefoni cyangwa internet.
Dukomeje kandi kubona abinubira serivisi bahabwa mu rwego rw’ubuzima, aho batinda kuzibona, bakakirwa nabi, ntibitabweho cyangwa ubwumvane bukozwe nabi ugasanga bwabaye akamenyero.
Twaniboneye abakiliya b’amabanki batanyuzwe na serivisi runaka, bitewe n’uko ikoranabuhanga ridakora cyangwa bari kwishyuzwa amafaranga menshi ngo barikoreshe n’ibindi. Sinirirwa ndondora amazina.
Duherutse kubona Urwego Ngenzuramikorere (RURA) rwihanangiriza ibigo bitatangaga serivisi ziri ku rwego ruhura n’urwo byari byiyemeje bihabwa ibyangombwa byo gukora. Akenshi tubona Urwego rw’Igihugu rushinzwe Iterambere (RDB) rugaragaza ikibazo aha na hariya.
Nk’umuntu uzi cyane iterambere ry’urwego rwa serivizi kandi
utekereza cyane ku mitangire yazo, ibi byinubirwa no kuba inzego z’igenzura zihora zibizamo byakaduhwituye twese. Buri wese ashobora gukora icyazana impinduka.
Mbere na mbere dukeneye kwanga serivisi mbi kandi tukazamagana nk’uko Perezida Kagame ahora abidushishikariza. Icya kabiri, mu byo dukora byose (twese dutanga serivisi mu buryo bumwe cyangwa ubundi) dukeneye kugenzura ko dutanze inziza mu bushobozi bwacu kubera ko nk’uko babivuga bihera kuri njye nawe.
Ibyinubiwe mu ikoranabuhanga byagira ingaruka zikomeye. Umuntu uri i Burayi cyangwa Amerika ushaka kuzana inama ikomeye i Kigali agomba gutekereza kabiri agendeye ku byo abonera ku ya kure.
Guverinoma yakoze ibyayo, ishyiraho uburyo bworoshye bwo kubona ibisabwa ibinyujije mu gushyiraho urwego rushinzwe gutegura inama n’ibindi bikorwa bihuza abantu benshi (RCB), rwitezweho kuzahindura igihugu ahantu ibyo bikorwa bibereye.
Nyamara ibyo byonyine ntibihagije. Imitangire ya serivisi imeze nka moteri irimo amavuta meza ariko ikaba ishobora gukora neza gusa ari uko ibiyigize byose bihari. Iyo kimwe mu biyigize kidakora, ntishobora kwaka.
Njye nawe ni twe tugize iyo moteri. Nidukora ibyo dusabwa gukora, uhereye mu bigo bya Leta, inzego z’ibanze n’urwego rw’abikorera, nta gushidikanya ko moteri izakora neza kandi ikatugeza ku cyerekezo cyacu cyo kuba igihugu gifite ubukungu bwubakiye ku bumenyi kandi bwimakaje serivisi.
Umwanditsi ni umusesenguzi mu bya politiki n’imibereho myiza y’abaturage mu Rwanda no muri Afurika y’Iburasirazuba.


text:
Tega amatwi:
Reka mare agahinda inkorabufuku yo ku Ikaze Iwacu.
Mu kinyamakuru cyo kuri internet Ikaze Iwacu, hasohotse inyandiko yanditswe n'umuntu wiyita "a correspondent" ku tariki ya 4/10 mu cyongereza no ku tariki ya 7/10 mu gifaransa.
Nk'uko musanzwe mubizi, sinkunda abantu abo aribo bose bihisha inyuma ya mudasobwa bagashishimura inyandiko zuzuyemo ibitekerezo, ntibagire ubutwari bwo kuvuga abo aribo kandi bakaba bafite n'ubwoba bw'uko hagibwa impaka ku mugaragaro ku bitekerezo batanze.
Mubyo iyo nkorabufuku yo kuri Ikaze Iwacu yiyita ngo "Correspondant" yanditse, yavuze ko ngo yatewe agahinda n'uko mu gihe abandi bamaganaga inkoramaraso Kagame i Toronto muri Canada, hari iradiyo ikorera kuri internet yo yariho ivuga ku Inkotanyi Rudasingwa Theogene.
Yewe nkorabufuku yo kuri Ikaze Iwacu,
Ubwo se koko abakora bufuku mutinya no gusinya inyandiko mwanditse mwatinyutse kugera i Toronto ngo mufotorwe mu bamaganaga Inkotanyi Kagame? Niba waratinyutse kujya i Toronto kuvugiriza induru Kagame n'abamushyigikiye, ubwo butwari wabukuye hehe niba udashobora no kubona ubwo guhamagara Radio Ijwi Rya Rubanda ngo uyibwire inkwumve unyumve ikikuri ku mutima? Niba waragiyeyo rwose winyaye mu isunzu, uri uwo gushimirwa nta shiti.
Ariko kugerekaho ngo watewe agahinda n'uko Radio Ijwi Rya Rubanda yashyizeho ibiganiro by'inkotanyi Rudasingwa aho kwitafatanya n'abandi mu kwamagana inkotanyi Kagame uwo munsi, ibyo birantera kukwibazaho.
Ese aho ye, igihe twizihizaga isabukuru ya Kamarampaka, hari agahinda waba waratewe n'amaradiyo ataragize icyo avuga ku butwari bw'impirimbanyi za demokarasi zayoboye revolusiyo ya rubanda?
Igihe twibukaga abasenyeri bishwe n'inkotanyi, tugakora noveni, waba waratewe agahinda n'amaradiyo ataragize icyo avuga ku nkotanyi zatsembatsembye inzirakarengane muri 94?
Igihe ku tariki ya 6/4 twamaganaga inkotanyi-nkoramaraso zishe Perezida wa Republika zigatangiza itsembatsemba mu gihugu cyose, waba waratewe agahinda n'abanze kwifatanya n'abandi mu kwibuka uwo munsi?
Aho ntiwaba nawe uri mu ndyarya zikoresha double standard?
Yewe nkorabufuku yo kuri Ikaze Iwacu wiyita 'Correspondent',
Ugomba kuba ufite imyumvire mibi ku mikorere ya Radio Ijwi Rya Rubanda. Niba ushaka gusobanukirwa rero, uzave mu mwobo, uze unsobanuze inkwumve unyumve, aho kugira ngo uzicwe n'agahinda k'uko Radio yavuze ibyo udashaka ko ivuga cyangwa ko itavuze ibyo washakaga ko ivugaho.
Mbere yo kwandika ko wagize 'disappointment' cyangwa 'deception' ko Radio Ijwi Rya Rubanda itatangaje ibyaberaga i Toronto, waba waribagiwe ko Radio IRR atari radio nk'izo ushaka kuyigereranya nayo? Radio IRR si radio y'abanyapolitiki. Ni radio yimirije imbere kwigisha: icyo bita radio educative. Ikindi kandi, ni radio participative (ubwo ukunda gukoresha indimi z'amahanga). Kuba ari ijwi rya rubanda, bivuga ko iha rubanda urubuga, abenegihugu bafite icyo bashaka kuvuga bakabona aho bakivugira mu bwisanzure. Si nyiri iradio ugomba kuvuga mu kigwi cyanyu abanyarwanda. Ibyo ahari waba warabyumvise neza?
Disappointment uvuga wagombye rero kuyiterwa n'ibyo wowe ubwawe utakoze. Kuri uwo munsi wo kwamagana inkotanyi Kagame i Toronto, wowe nkorabufuku yo kuri Ikaze Iwacu, washoboraga gufata ijambo ukatugezaho uko biri kugenda i Toronto. Hari ubwo wasabye ijambo ngo utubwire uko biri kugenda, ukaribura? Hari ubwo wavuze uti ko nzi ko wowe Simeon nyiri iradiyo udashobora kuboneka i Toronto, reka nkurangire abazaba bahari noneho bazafate ijambo bageze ku bandi uko biri kugenda? Ntiwabikoze. Wabujijwe n'iki? None wari uzi ko ari nde uri bubikore? Uri muri ba bandi se bategereza kugaburirwa kandi bafite nabo uburyo bwo kugabura? None ngo wabaye disappointed kandi wari mu bagombaga kugeza izo nkuru kubatagiyeyo? Icyawe se ni ugukambya agahanga gusa ngo watewe agahinda n'uko radio yashyizeho ibiganiro bivuga ku mikorere igayitse y'inkotanyi Rudasingwa yabaye umutoza n'icyegera cy'inkotanyi Paul Kagame?
Mbigusubiriremo rero kimwe n'abandi nkawe, yewe ga nkorabufuku yo kuri Ikaze Iwacu wiyita 'Correspondent' : niba hari ibyo ushaka ko bivugwa kuri radio Ijwi Rya Rubanda, uzajye ufata initiative yo kubizana; uzi neza ko nta n'umwe nima uruvugiro. Uzacike ku ngeso yo kwitakana Simeon nyiri iradiyo ngo hari ibitayivuzweho kandi atimye ijambo abafite icyo bashaka kwumva bivugirwaho. Njye akazi niyemeje ko kubaha ijambo mwese nagakora neza nk'uko nabyiyemeje. Urabizi nta n'umwe ndyima.
Byumvikane neza rero: Jye Simeon, nyiri radio IRR, sinagiye Toronto kandi sinashoboraga no kujyayo. Ibyo niba bigutera icyo wita 'choc' na 'deception', ni akazi kawe. Niba ibyo bigutera icyo wita 'grande surprise' na 'tristesse', uzibaze impamvu, maze niba uri honnete et sincere, uzarebe nawe icyo wabikoraho. Funguka mu mutwe no mu myumvire yawe, naho ubundi, izo deceptions na surprises uracyazibona, muvandimwe.
Nkorabufuku yo kuri Ikaze Iwacu wiyita 'Correspondent',
Icya kabiri nagiragaga ngo nkwibutse, ni iki:
Uratinyuka ugatangaza ngo watewe agahinda n'uko Radio Ijwi Rya Rubanda yatanze ibiganiro ku nkotanyi Rudasingwa Theogene.
Ugomba kuba warumvise ukanazirikana iby'umuntu wavuze ati:
Ubusanzwe imbwa ntiyurira igiti ngo ikigere mu bushorishori.
Niba rero usanze imbwa yageze hejuru mu giti, ugomba kwibaza uwayihagejeje.
Nkwibwirire rero muvandimwe.
Niba Rudasingwa ari umwe mu bagejeje kandi bagasasira iyo mbwa mu bushorishori bw'igiti, kuyihenera no kuyitera amabuye wibagiwe abo bayihurije si wo muti.
Cyane cyane ko ubu bigaragara ko bari muri misiyo yo gushaka inzira yo gushyira indi mbwa mu icyo giti ngo isimbure iyo bari basasiyemo mbere, bakoresheje skills z'uburyarya bakoresheje na mbere bazamura, bimakaza kandi bakomeza umumayibobo bashengereye igihe kirekire.
Inkotanyi izo arizo zose, zaba iziri imbere mu gihugu, zaba izajye muri misiyo hanze zivuga ko ziri muri opozisiyo, zigomba kwamaganwa kimwe, kuko zigendera ku ngengabitekerezo imwe kandi zikaba zifite imikorere imwe. Mpora mbivuga, utarabyumva ni uko afite impamvu ze zo kutumva.
Niba rero nawe utarumva umukino inkotanyi Rudasingwa n'abo ifatanije nabo bakina, komeza urangare kandi ukore bufuku, ariko uzabe witeguye kuzakoresha igihe kirekire n'ingufu nyinshi kurushaho, igihe uzasanga ari ngombwa kumanura mu giti indi mbwa bazaba bazamuyemo ujenjetse.
Icyo nagusaba gusa, muvandimwe, niba wiyemeje gukomeza gukora bufuku, ni ukudatimbya uganisha kwa Simeon kuko uzi ko atabyihanganira.
Indi nama nakugira, ni ugupima amagambo ukoresha ushaka kwerekana ko abanyarwanda b'intwari ari abagiye mu myigaragambyo yo kwamagana inkoramaraso Kagame i Toronto... Ngo: 'Alors que les vaillants Rwandais marchaient et manifestaient contre le criminel Paul Kagame à Toronto...', Yego ye!
Ubutwari bwawe, nkorabufuku yo ku Ikaze Iwacu wiyita 'Correspondent', tuzabubona utinyutse kuza ahagaragara maze tukajya impaka koko kuri ibi wanditse wihisha inyuma ya mudasobwa.
Uzahamagare ku Urubuga Rwa Twese maze tubiganireho.


text:
Muraho neza, amakuru yanyu? Uyu munsi tubazaniye inkuru y’ukuntu wata ibiro udakoze sports. Mu minsi ishize twabasangije sports wakora buri munsi ugata ibiro muri quarantine. Ninde wazigerageje? Ziriya sports zari zikomeye banange. Bamwe muri mwe mukaba mwaribajije muti ese nta kuntu umuntu yananuka adakoze sports? Igisubizo ni YEGO BIRASHOBOKA. Video y’uyu munsi ni uyumubyeyi washakaga guta ibiro nyuma yo kubyara. Bitewe n’ubuzima bwe nta mbaraga ndetse n’umwanya yabonaga byo gukora sports. Adusangiza rero ukuntu yabigenje ngo ate ibyo biro, twagiye:
Atangira avugako uburyo bwa mbere bwiza bwo guta ibiro ari uguhindura imirire no gukora sport icyarimwe. Ariko ku bantu badakunda sports nabyo ntacyo gusa ku muntu wabishobora sports ni nziza. Abenshi ibi sibyo byabazanye so twirebere uko umuntu ananuka nta sports akoze:
1) Kureka amasukari n’ibindi bibi nkayo
Ikintu cya mbere ni ugukuramo ama biscuits, ama fromage, ama fanta, inzoga, ngaho pizza, n’ibindi biryo byose bigira calories nyinshi cyane kandi bitarimo intungamubiri. Ikindi kintu avuga umuntu agomba kureka ni ukunywa amata nibintu byose biyavaho, iki kirambabaza ku giti cyanjye kuko ndayakunda cyane. Ariko iminsi imwe nisanga ntari kuyanywa cyane ndabibona ko ntangira guta ibiro.
Inyongera irenze kunanuka yo kureka ibi biryo byose ni uko bishobora gutuma ibiheri ugira bishira. Ibiryo bibamo amavuta n’amasukari menshi cyane burya bitera ibiheri, ibaze rero imirire yawe uyihinduye ukananuka n’uruhu rwawe rugacya icyarimwe. Ndumva ntako byaba byisa.
2) Kurya indyo y’uzuye
Avugako buri ndyo ugiye kurya ugomba kuryamo ibiribwa bitera imbaraga (complex carbs), ibiribwa by’ubaka umubiri (proteins), imboga (vegetables) ndetse na healthy fat (mumfashe iki sinzi uko bacyita mu kinyarwanda). Avugako umubiri wawe uba ucyeneye ibi bintu byose kugirango ubashe gukora neza kandi burya umubiri utabona intungamubiri zose ucyenera no kunanuka biragorana. Urugero atanga ni nk’ibintu arya mu gitondo, atogosa igi akarikatamo uduce duto akarishyira ku mugati yasizeho avoca. Umugati ni ikiribwa gitanga imbaraga, igi ni ikiribwa cy’ubaka umubiri, avooca ni ikiribwa kirimo healthy fat.
Ku bantu bajyaga batangira kugerageza kunanuka mukareka inyama zose, si ngombwa ndetse si na byiza. Umubiri wawe uba uzikeneye, ushobora kuzigabanya ariko kuzireka burundu ntacyo byagufasha. Kumenya urugero uziryamo nicyo kingenzi cyane, turaza kubivugaho neza mu kanya. Hagati aho ariko muri iyo ndyo yuzuye dore uko abigabanya akora ku buryo imboga ziba 40%, proteins 30%, healthy fat 15%, carbs 15%. Imboga kuzirya arizo nyinshi birananura, kandi noneho na protein kuko zikuza inyama ntango zifasha ibinure kwiyongera ahubwo bivaho. Ibi bintu ni ubwenge kabisa.
3) Gutegura ibiryo mbere
Nyuma yo kwiyemeza ibiryo ugiye kuzajya urya, biba byiza iyo utetse ibiryo by’iminsi myinshi ukabibika. Ndabyumva ko hari abantu ibi bitashobokera ariko ku bantu bafite frigo iyi ni inama nziza cyane. Hari nk’abantu babizi neza ko kimwe mu bintu bibabyibushya ari ukurya muri restaurants saa sita, akaba kandi nanone atabasha gutaha ngo arire mu rugo. Wagura akantu keza ko gupfunyikamo ibiryo, ubundi muri weekend ugateka ibiryo uzarya urya saa sita ku kazi. Ku kazi mubaye mufite microwave wabishyushya ugezeyo, ntayo mufite kandi washaka akantu ko gupfunyikamo gashyushya.
Ikindi kandi nanone hari igihe iyi regime yawe ugiyeho abandi bantu mu rugo baba batayikeneye, ukaba wasanga uriye ibyabandi bariye utananuka. Tuvuge iwanyu mwese mwikundira amafiriti kandi iyo bayatetse urya menshi, ufite ibiryo byawe watetse mbere basi bikwibutsako ufite gahunda uriho. Iki ni ikintu numva buri muntu cyamufasha, kabisa gufata icyemezo cy’imirire yawe ni ingenzi cyane mu guta ibiro.
4) Kujugunya ibintu byose bikubyibushya
Haaaa aha sasa niho abenshi bagiye kurira. Nimba ufite udukarito twa biscuits, chocolat zibitse ahantu, ice cream itajya ibura muri frigo byose jugunya. Okay simvuze kujugunya kujugunya ntango tugamije kwangiza ibiryo, bihe abandi bantu babirye wowe ntubikoreho. Ukore ku buryo nta kintu nkicyo na kimwe usigarana, birababaje ndabizi ariko tecyereza kuri iyo nda ufite udashaka. Ushaka inka aryama nkazo, urashaka gusubirana agataye kawe bikorere. Wikishukashuka ngo ntacyo ndabigumana sinzabirya. Nshuti, twembi turabiziko uzagira wa munsi uzaba wumva wapi ubuzima bwabishye ubirye. Bibaye bitari mu nzu ariko uwo munsi waminjirirwa ariko ntango wakica akazi kose warumaze iminsi ukora. Nimba ucyeneye ubufasha mu gukora ibi, ubusabe ariko bikorwe.
5) Kurya utuntu ducye tukuryohera
Muhumure nubwo twabambuye chocolat na biscuits zanyu zose ntango bivuzeko nta kintu kiryoshye uzongera kurya. Turabiziko iyo wiyimye ikintu ukunda burundu ntango ubishobora igihe gifatika, birangira uri kubirya noneho byinshi kurusha mbere. We rero ukuntu yabigenje ni uko nijoro iyo uwo munsi yubahirije imirire ye neza, arihemba akarya utuntu turyoshye. Sasa rero tuvuge ukunda pringles, nufungura igikopo cyayo ukagenda urya imwe imwe ntuzamenya uko zose uzimaze, na biscuits ni kimwe. Atugira inama rero yo gufata isahani ukavuga uti iyo nitwaye neza nihemba biscuits 5, ugafata izo eshanu ukazirya zashira ukarekera. Nshuti zanjye umunsi utazaba wariye ibintu wagombaga kurya ntango wihemba. Nimba wagiye gusura umuntu bakaguha fanta ukaba utari kuyanga ubwo iryo joro nta biscuits urya.
IBANGA SASA RYA NYARYO RYO GUTA IBIRO
Mutege amatwi neza sasa noneho, aha niho ruzingiye. Ku muntu wese uri serious ushaka guta ibiro ugomba kumenya calories wariye na calories umubiri wawe ukoresha. Kugirango unanuke ugomba kuba urya calories nkyeya kurusha izo umubiri wawe ukoresha. Dore uko wabibara rero
Calories umubiri ukoresha ku munsi
Kugirango umenye calories umubiri wawe ukoresha, wajya kuri uru rubuga ugashyiramo imyaka yawe, nimba uri umugore cyangwa umugabo. Uburebure bwawe, ibiro ufite nonaha ndetse n’ubwinshi bwa sports ukora. Inama atugira ni uko niyo waba ukora sports ariko ukaba koko ushaka kunanuka utazongereye washyiraho ko ntazo ukora. Bityo ukamenya calories umubiri wawe ukoresha mu busanzwe niyo waba nta sports ukora, kandi abenshi nibyo twishakira.
Calories ugomba kurya ugata 1Kg mu byumweru 2
Tuvugeko sasa nyuma yo gushyiramo ibi byose, bakubwiyeko umubiri wawe ukoresha calories 1700, uru ni urugero buri muntu agira umubare utandukanye kuko imibiri yacu itandukanye. Kuri uwo mubare wabonye urakuraho 200, ubwo ku rugero rwacu wasigarana calories 1500. Izo nizo ushaka kutazajya urenza mu mirire yawe ya buri munsi. Ukurikije ibintu byose byavuzwe haruguru warangiza nturenze uwo mubare, wananuka.
Kumenya calories wariye ku munsi
Ukibaza uti se nabwirwa niki ko nariye ibiryo bitarenze calories 1500 ku munsi? Akoresha app yitwa MyFitnessPal wayishyiramo muri smart phone yawe, ku bafite android wayisanga hano abafite iOS namwe mwayikura hano. Dore uko uyikoresha: buri uko uriye ushyiramo ibyo uriye, ukayibwira ngo mu gitondo ubu ndiye imigati ibiri nasizeho ubuki nyinywesha icyayi cya mukaru. Ikakubarira ikakubwira ngo ibyo biryo ni calories zingana gutya, usigaranye calories izi nizi umunsi wose usigaye. Iyi app uyikoresheje, ukibwiza ukuri ukajya ushyiramo ibintu wariye koko kandi nturenze ya ntego yawe kabisa wananuka. Wajya uta ikiro kimwe buri byumweru bibiri.
Ushobra kumva uku kunanuka bitari kwihuta, ariko tecyereza igihe umaze ugerageza kunanuka. Ibaze mu mezi 3 utaye ibiro bitandatu, urambwirako iyo mpinduka waba utayibona? Urambwirako byaba biri gutinda? Bantu banjye ntimuziyicishe inzara ngo mukurikiye kunanuka mutazamera nka ba bandi usanga barwaye. Ntuziyice wihora ko ngo ufite ibiro byinshi kurusha ibyo wifuza.
Uzajye wibuka buri kwezi cyangwa buri mezi abiri wipime ibiro ufite wongere ubare calories umubiri wawe ukoresha ubundi unamenye calories utagomba kurenza. Ukomeze utyo kugeza ugize ibiro wifuza kugira, icyo gihe kugirango utongera kubyibuha kandi nanone ntukomeze kunanuka, warya ibiryo bihwanye neza nibyo umubiri wawe ukoresha.
Ngayo nguko, ni uko wananuka nta sports ukoze. Ubajije abantu uzi bananutse kabisa bakwemererako harimo ibintu bakoresheje nabo. Byose ni ibintu bisaba discipline ikomeye, uboona byose utashobora kubitangirira icyarimwe wahera kuri kimwe basi, ariko ku muntu kabisa wiyemeje kunanuka 2021 ikazagusanga uri ku murongo tangira ubikore aya mezi 3.5 asigaye uyabyaze umusaruro.
Murakoze gusoma iyi nkuru kandi muyisangize abantu bose muzi bashaka kunanuka. Ibi bikorera bose yaba abagore cyangwa abagabo. Mugire umunsi mwiza ?, ni ahubutaha ??♀??♀.


text:
Fistule cyangwaindwara yo kujojoba, ni indwara iterwa n’uko haba habayeho inzira idasanzwe ihuza uruhago rw’inkari, Inzira z’inkari n’inkondo y’umura cyangwa inkondo y’umura n’urura runiri rusohora umusarani. Iterwa n’impamvu zitandukanye, harimo n’izituruka ku kubyara bigoranye. Bigatuma umugore ahora asohora imyanda kubera ko iba yayobye . ari na yo mpamvu bayita “Kujojoba.”
Iki ni ikibazo cyiganje cyane mu bihugu biri mu nzira y’amajyambere. Muri ibi bihugu, ngo usanga abagore benshi bagira ibibazo by’ihohoterwa, kubyara bigoranye, isuku nke, abaganga badahuguwe bihagije. Ibi byose ni ibyangiza biriya bice by’umugore ubusanzwe bitajya byihanganira ikintu cyose giturutse hanze.
Umugore watinze ku nda, ubyara umwana ufite umutwe munini, cyangwa afite inkari zuzuye uruhago, aba afite ibyago byo kwangirika kuko uko umwana atinda arwana no gusohora umutwe, ni ko aba aziba imitsi yamaraso yo mu nzira z’inkari, n’iyo mu nkondo y’umura cyangwa agatobora uruhago rw’inkari.
Hari n’igihe urura runini narwo rutoboka cyangwa umwanya uri hagati y’inkondo y’umura n’ahanyura umusarane ugatanyuka bigatuma imyanda yose inyura mu nkondo y’umura.
Zimwe mu ngaruka zishobora kugera ku mugore urwaye Indwara yo Kujojoba
Iyo fistule itinze kuvurwa itera ingaruka nyinshi, nko guhagarara kw’imihango, kugumbaha, imibonano ntiba igishoboka kuko umubiri waho imyanda inyura imera nkahumye ku buryo ikintu gikozeho ucika nk’urupapuro. ishobora gutera cancer cg n’izindi infections zigira ingaruka mbi ku buzima bw’umuntu. Akenshi kubera umunuko uhora ku muntu urwaye, abo babana baramunena, agahezwa nawe akiheza, ibyo rero bikagira n’ingaruka cyane ku buzima bwe bwo mu mutwe.
Indwara yo Kujojoba akenshi ivurwa bitarenze igihe cy’amezi atatu uhereye igihe umugore yagiriye icyo kibazo. Iyo kirenze biragorana, kubera ko iriya myanya iba yarorohereye bigasaba ko ushaka indi yo kuyisimbuza kandi ntayibaho. Akomeza asobanura ko icyo gihe ntacyo ushobora kumumarira uretse ubujyanama kugirango umuvure ihungabana aba yaratewe no kwiheba, kwiyanga kubera uburyo aba afatwa muri sosiyete abamo.”
Abaganga n’ababyaza ni bo bafite uruhare runini mu kurinda abagore kwangirika kuko hari igihe ntarengwa umugore aba agomba kumara ku nda iyo cyarenze yareba ukundi abigenza akamukuramo umwana atagombye kwangirika. Kandi abagore bakarindwa ihohoterwa rishingiye ku gitsina ndetse n’abantu babana nabo bakagerageza kubihanganira bakabafasha kwivuza bakita ku buzima bwabo ntibabahe akato.
Video Abakobwa Beza
Indwara yo Kujojoba
Fistule cyangwaindwara yo kujojoba, ni indwara iterwa n’uko haba habayeho inzira idasanzwe ihuza uruhago rw’inkari, Inzira z’inkari n’inkondo y’umura cyangwa inkondo y’umura n’urura runiri rusohora umusarani. Iterwa n’impamvu zitandukanye, harimo n’izituruka ku kubyara bigoranye. Bigatuma umugore ahora asohora imyanda kubera ko iba yayobye . ari na yo mpamvu bayita “Kujojoba.”
Labels: abagore


text:
Abana barererwa mu bigo by’ABADACOGORA N’INTWALI binjiye mu irembo ry’impuhwe z’Imana tariki ya 14/11/2016 ryafunguwe muri kiliziya ya Paruwasi Katedarali yitiriwe Mutagatifu Mikayile.
Ni muri urwo rwego Caritas ya Kigali, mu mushinga wayo w’ABADACOGORA n’INTWALI, umushinga ugamije gufasha abana bo mu muhanda kugira ngo basubizwe mu muryango ndetse basubire no mu ishuri, wateguriye aba bana kunyura mu Irembo ry’Impuhwe z’Imana.
Mu gitambo cy’Ukarisitiya baturiwe na Padiri Donatien TWIZEYUMUREMYI, umuyobozi wa Caritas ya Kigali,yavuze ko Irembo nk’iri ryari riteganyijwe mu maparuwasi ya Saint Michel, Nyamirambo, Kicukiro ,Rulindo, na Kabuga muri Archidiocese ya Kigali. Abakristu benshi bagiye bagana izo paruwasi kugira ngo binjire muri iryo rembo maze baronke Indulugensiya.
Bumwe mu butumwa bukomeye Kiliziya yamamaza harimo kwerekana isura y’Imana mu bantu.Bimwe mu biranga isura yayo ni impuhwe igira. Kiliziya yashatse kubikora ku buryo bw’umwihariko muri uyu mwaka igihe Nyirubutungane Papa Francisco atangaje ko kuva ku italiki ya 8 Ukuboza 2015 kugeza ku italiki ya 20 Ugushyingo 2016, tuzahimbaza Umwaka wa Yubile y’Impuhwe z’Imana. Muri uyu mwaka wa Yubile y’Impuhwe za Nyagasani ,Papa aradusaba kuzirikana ku buryo bw’umwihariko kuri izo mpuhwe, tukabikora mu bikorwa ndetse no mu magambo. Muru uyu mwaka kandi hateganyijwe icyo papa yise “Irembo ry’Impuhwe z’Imana”. Hirya no hino ku isi muri Kiliziya hagiye hateganywa iri rembo aho abakristu binjirira maze bakaronka Indulugensiya mu gihe baje babyiteguye koko.
Aba bana bagaragaje ko bumva nabo bakene izi mpuhwe z’Imana bagahamya kandi ko babona izi mpuhwe Imana izinyuza mbere na mbere ku babyeyi babo, ndetse no ku barezi babo mu mushinga.
Basanga kandi nabo bashobora kuba umuyoboro w’Impuhwe z’Imana mu buzima babamo bwo ku mihanda.
Niyomugabo Mukiza umwe muri abo bana mu ijambo yafashe yagize ati “natwe dukeneye kubona ababyeyi bacu batugirira impuhwe, ndetse n’abandi bose duhurira ku muhanda cyane cyane abakire”.
Uretse kuba bifuza kugirirwa impuhwe n’abantu bose babakunda nabo biyemeje kureka ibikorwa by’urugomo bakorerana hagati yabo birimo gukubita abana bashya baba bagiye mu muhanda ibyo bita “Kunnyuzurana”.
Mukarukundo Izabayo nawe yagize ati “ natwe twiyemeje kutongera kugirira nabi bagenzi bacu badusanga ku muhanda tubannyuzura ,tubakubita ndetse n’ibindi bibi tubakorera”
Caritas ya Kigali irateganya kandi guhimbaza isozwa ry’uyu mwaka wa Yubile y’Impuhwe z’Imana kuri uyu wa gatanu taliki ya 18 Ugushyingo 2016.
Kuri uyu munsi, nyuma yo kwerekana akamaro k’ibikorwa ikorera abana bo mu muhanda kuva muri 1984 (Impact du projet ABADACOGORA N’INTWALI), izagirana ubusabane n’abana bana ,ari abafashwa n’uyu mushinga ndetse n’abandi bose bazabasha kwitabira uwo munsi. Iki gikorwa kikazabera kuri paruwasi y’Umuryango mutagati(Sainte Famille).


text:
Filime z’urukozasoni (pornography) ni kimwe mu bintu byabaye ibiyobyabwenge mu buzima bwa benshi kuko uko umuntu agenda azamuka mu ntera yo kuzireba niko agenda yangirika mu bwonko. Ibi bitesha agaciro igikorwa cy’imibonano mpuzabitsina ubusanzwe Imana yashyiriyeho kongera ubumwe hagati y’umugabo n’umugore. Muri iyi nkuru turarebera hamwe icyakorwa mu kurwanya iyi ngeso.
Dore zmwe mu mpamvu ukwiriye kugendera kure filime z’urukozasoni:
1. Abenshi mubakobwa bakina izi filime baba barabijyanywemo kugahato binyuze mu icuruzwa ry’abantu cyangwa bakanafata ibiyobya bwenge kugirango bigabanirize ububabare ndetse birinde nokugira isoni nkuko bitangwamo ubuhamya nabamwe mubahoze bakora uyu mwuga.
2. Uretse kuba imbata z’imibonano mpuzabitsina, usanga abakinnyi b’aya mafilime bakunda guhura n’ibindi bibazo bikomeye mubuzima wabo birimo gukuramo inda ndetse no kwandura indwara zitandukanye.
3. Izi filime zihindura ishusho y’ukuri y’umugabo n’umugore Imana yabaremanye kuko zituma tubarebera mubijyanye n’ibitsina, ikibuno, amabere n’ibindi bifatika aho kwita kuzindi ndangagaciro bafite zirimo ubwenge, kubaha Imana n’indi mimaro itandukanye.
4-Izi filime zitesha agaciro igikorwa cy’imibonano mpuzabitsina ubusanzwe cyagenewe kongera ubumwe hagati y’umugabo n’umugore nyamara ugasanga izi filime zitwerekako ntacyo bitwaye gukorana imibonano mpuzabitsina n’abo ubonye bose, guca inyuma uwo mwashakanye, gufata kungufu ndetse n’ibindi bikorwa biteye isoni.
5. Kureba izi filime cyane bituma bamwe bahora bicira urubanza kugeza ubwo biyanga bakumva n’Imana yarabanze nyamara Yesu/Yezu yaraje kubohora imbohe nokubabarira abantu ibyaha byabo.
6. Kubakirisitu, kureba izi filime bibabera umutwaro kuko bibabera ubundi buzima bagomba guhora bahisha abo babana ndetse n’abayobozi babo mu idini, bigatuma batanagaragara mumirimo inyuranye y’idini kuzageza aho bashyiriye ahagaragara ubu buzima (Yakobo:5:16).
7. Gushaka no kureba izi filime usanga bitwara igihe kumunsi, mucyumweru, kukwezi ndetse nokumwaka nyamara icyo gihe cyakagombye gukoreshwa mukwita kumuryango, kunshuti, gusoma ijamo ry’Imana ndetse nogutekereza kubindi byakugirira akamaro.
8. Filime z’urukoza soni zica ubwonko bw’uzireba zikabuhindura umucakara kuburyo bitoroshye kubyikuramo nk’ibindi biyobya bwenge bisanzwe.
9. Umuntu ukunda kureba izi filime cyane, bishobora kumutera kuba indaya, gufata kungufu, kujya mubutinganyi, gukururira abana mubusambanyi, kwishora mubusambanyi n’abo mufitanye amasano yabugufi n’ibindi bishobora gutuma uhurwa cyangwa ugakunda imibonano mpuzabitsina kurwego rukabije.
10. Iyo ukunda kureba izi filime kandi, ushobora guhura n’ibindi bibazo bikomeye birimo kurangiza vuba cyangwa guhurwa uwo mwashakanye cyangwa se ntushobore kugera kubyishimo byawe byanyuma mugihe cy’imibonano mpuzabitsina.
11. Umuntu ukunda kureba izi filime ntibyamworohera kubona uko yigisha cyangwa arinda abana be kuzireba kandi nawe azireba doreko abana benshi bazireba bwambere bazikuye aho ababyeyi babo bazibika!
12.Kureba filime z’urukozasoni bishobora kubangamira kuburyo bukomeye imibanire n’ibyiyumviro byacu kubo tudahuje igitsina.
Dore inama enye zagufasha kwikura kuri filime z’urukozasoni
Mubyukuri ntibyoroshye kwikura kubucakara bwokureba izi filime, ariko izi nama 4 zagufasha:
1. Reba abantu wizeye kurusha abandi ubaganirize ikibazo ufite, ndetse ujye uhora ubamenyesha aho urugamba rwokwibuza kuzireba urugeze. Mugihe utangiye kubitsinda, shakisha imbaraga zo kubibwira uwo mubana.
2. Itandukanye n’aho wakuraga izi filime kuburyo bworoshye harimo imbuga z’ikoranabuhanga, kuzisiba muri mudasobwa yawe, muri telefone yawe, gufunga imirongo zibaho kuri Televisiyo n’ahandi.
3. Birumvikana ko ushobora guhura n’amahusho cyangwa n’izi filime utabigambiriye. Nibyizako wiyima umwanya wokuzireba ndetse ntushake kureba ibyisumbuye kubyo ukubitaniye nabyo munzira.
4. Ntukibagirwe gusenga no gusoma Bibiliya burimunsi kuko bizagabanya kurarikira izi filime ndetse bikagukangurira no kutayoborwa n’umubili (Abaroma 6:6).
source:amarebe.com
[email protected]


text:
Abantu benshi baribaza uburyo Perezida Kagame Paul n'ibyegera bye batabona ko abaturage bababajwe n'uburyo igihugu kiyobowe haba mu bukungu, muri politiki ndetse no mu butabera. Niba Perezida Kagame afite abajyanama, amenye ko nta nama nzima bamugira, uretse izo gushaka uko bagumana imbehe zabo gusa. Biragaragara neza ko abaturage batakigira ubushobozi bwo guhaha, yaba isukari cyangwa ikindi cyose, kandi bizwi neza ko ubwo Umukuru w'igihugu yabazwaga impamvu abaturage bomowe mu bishanga bihingiragamo ibijumba, imboga n'ibindi, Leta igahitamo kubyegurira umunyemari Madhivani ngo ahingemo ibisheke ngo kuko nta gaciro k'ibijumba, ngo kwari ukugira ngo tubone isukari ihagije, none abaturage babuze byose nk'ingata imennye. Ni nde ugira inama Umukuru w'Igihugu ko hari ingoma iramba itegeka abashonji? Ko ubusanzwe kuramba kw'ingoma atari uko ba "Bize ngarame" baba bijuse, ahubwo ari uko abaturage baba bayishimiye, badatura Imana amaganya. Ibyo ari byo byose hari ibyo Perezida Kagame akinisha kandi bitoroshye, cyane cyane nko kuba adashyiraho amategeko arengera umuperezida wayoboye igihugu, ngo bityo na we yiteganyirize, kuko abambari be baramushuka ngo ibintu biragenda, ariko ingaruka y'ibiriho bipfapfana ni we zizagaruka ku mutwe hamwe n'abe, bariya bahashyi bamubeshya bigaramiye. Akaba ari bo baba aba mbere mu kumurega amakosa yakoze n'ayo atakoze, ukibaza icyo bamaraga nk'abari bashinzwe kumugira inama.
Ngaho niyibaze niba kuba Pasteur Bizimungu afunzwe kuriya ntihagire utinyuka kumugira inama yo kumufungura, abo bajyanama be hari ikindi bamaze uretse kumushuka gusa. Kuko inama mbi bamugira zo gukanda Pasteur Bizimungu, ntacyo zimaze kandi ntihakagire uwifuza gusiga inkuru mbi. Ese hari uzi icyo Abanyarwanda batekereza ku ifungwa rya Bizimungu byibura? Ubanza iyo umuntu ari ku mwanya wa Perezida yibwira ko azaba we ubuzima bwe bwose, ariko njye inama iruta izindi nagira Perezida Kagame ni uko niba ashaka kuyobora igihugu neza, yakwirinda kwicisha inzara abo ayobora, akabarinda kubaho mu buzima bw'amaganya, akirinda kubakangisha kubafunga no kubica, kuko umunsi barambiwe ibyo bikangisho byose na we ibisusa byamubyarira amazi. Azabuze abambari be kurisha ibiyiko bateze urushyi munsi. Ibyo mbivuze kubera ko icyatumye Habyarimana Juvénal ategeka abanyarwanda imyaka 21 yose ari uko we n'akazu ke baryaga ibya rubanda, ariko bakarisha amakanya, hakagira n'igitakara hasi, abashonje bakaboneraho, bakakiraha ! Ikindi we yareruye abeshya Abanyarwanda ko igihugu gikennye, ko bagomba kwizirika umukanda kandi benshi barabyemera bashobora kubaho. Ariko Kaberuka wahawe kuyobora Finances ahora abeshya ko ubukungu bw'u Rwanda buhagaze neza kandi hari abantu batabarika bicwa n'inzara. Inzego za gasutamo zigakumira ibicuruzwa Abanyarwanda bakeneye (isukari, umuceri, amata, ibitoki, ibishyimbo) ngo zigamije kwinjiza imisoro ivamo imishahara itubutse yikubirwa na ba "Bize ngarame". N'ubwo umusoro ari ngombwa, ntiwagombye kugenwa hirengagijwe ubushobozi bw'abaturage bwo guhaha nk'uko bimeze ubu cyane ko uwo musoro wishyurwa n'umuguzi. Abashinzwe kuturebera (uretse ko ubanza nta n'ababaho), bazadusobanurira impamvu mu Rwanda ibiciro by'ibintu byose bihanitse kandi mu bihugu byose duturanye ibiciro biciriritse.
Ubwanditsi
COMITE DE REDACTION
Propriétaire et Directeur de Publication d'UMUCO
BIZUMUREMYI Bonaventure


text:
Umuherwe ukomeye muri Zambia yakoze agashya,ubwo yemeraga gukodesha icyapa kinini cyo mu mujyi ,kimwe bita “bosebabireba”maze yandikaho amagambo asaba umukunzi we ko yakwemera kumubera umugore.
Uyu muherwe witwa Thabo utunze akayabo,yabaye umuntu wa mbere ukoresheje iki cyapa gikoresha ikoranabuhanga asaba umukunzi we Elizabeth ko yazamubera umugore.
Iki cyapa cyagendaga gihinduranya amafoto y’aba bombi kigasoza hiyanditsemo amagambo agira ati “Will you marry me”?.
Uyu mukobwa yaje kugera kuri iki cyapa nawe yihera ijisho kugeza ubwo uyu mukunzi we yahamusanze amwambika impeta nyuma yo kumwemerera kuzamubera umugore.


text:
Nkuko tubimenyereye, benshi muri twe cyangwa twese dukoresha kandi twumva amazina atandukanye y`Imana mugihe dushaka kwerekana ahanini imiterere y`Imana cyangwa se biturutse ku marangamutima y`Ibitubayeho.
Muri ayo mazina twavuga nk`umubyeyi, umuremyi, Nyagasani, Uhoraho, Gitare, n’ayandi menshi.
Icyakora uretse amazina abantu bashobora kwita Imana kubwabo ndetse abahanga mubya Bibiliya bakanavugako amazina y`Imana ashobora kuba ari menshi cyane, muri iyi nkuru turarebera hamwe amazina makuru amwe mu mazina y’Imana agera kuri 15 ndetse n`Ibisobanuro byayo nkuko tubisanga mu bitabo binyuranye byo muri Bibliya.
Izina rya mbere: YAHWEH/JEHOVAH
Ni izina risobanura ngo Uwiteka/Imana iriho nkuko tubisanga mugitabo cyo Kuva.3.14
Izina rya kabili: ADONAI
ADONAI ni izina ry`Imana rigaragaza icyubahiro, ubutware, igitinyiro ndetse n`imbaraga by`Imana rikaba rigaragara mu bitabo binyuranye bya Bibliya birimo Gut.10.17 n’ibindi.
Izina rya gatatu: ELOHIM
Izina ELOHIM ryerekana imbaraga n’ubushobozi by’Imana mu iremwa ry’ibintu ndetse n’igitinyiro cyayo nkuko tubisanga mu bitabo Itangiriro.1.1-23 ndetse na Zab.68.2
Izina rya kane: EL SHADAI
Imana Ishobora byose rikaba riboneka mu mirongo myinshi ya Bibiliya irimo ibyah: 1,8; Itang 17, 1;..
Izina rya Gatanu: EL ELYON
Iri ni izina ry’Imana risobanura Imana Isumba byose rikaba riboneka mu gitabo cy’Itangiriro.14.18 ndetse na Zab 9, 2
Izina rya Gatandatu: EL ROI
Iri zina risobanurwa ngo ni Imana Imbona Izina rya Karindwi: JEHOVAH JIREH
Iri i izina risobanurwa ngo Imana yibonera igitambo mugihe cyacyo. Rikaba riboneka mugitabo Cy’Itangiriro.22.14
Izina rya Munani: JEHOVAH SABBAOTH
Iri zina risobanura ngo Uwiteka Nyiringabo nk’uko biboneka mu bitabo bitandukanye nka Yosuwa 5,14 na 1Samweli.1.3
Izina rya cyenda: JEHOVAH ROPH/RAPHA
Izina JEHOVAH ROPH/RAPHA ni izina risobanura ngo Imana ikiza indwara bikaba biboneka mu gitabo cyo Kuva 15.26.
Izina rya cumi: JEHOVAH SHALOM
JEHOVAH SHALOM risobanura ngo Uwiteka ni we mahoro yacu nkuko bigaragara mugitabo cy` Abac.6.24
Izina rya cumi na rimwe: JEHOVAH NISSI
JEHOVAH NISSI risobanuira ngo Uwiteka ni we bendera ryacu cyangwa se Uwiteka niwe uturwanira intambara rikaba riboneka mugitabo cyo Kuv.17.15
Izina rya cumi na kabili: JEHOVAH TSIDKENU
Uwiteka Imana Itabera,Imana Ikiranuka: Yer.23.6
Izina rya cumi na kabili:JEHOVAH MACCADDESCHCEM
Izina MACCADDESCHCEM risobanura ngo Uwiteka ni we utweza, kuv.31.13; Abalewi .20.8
Izina rya cumi na GAtatu: JEHOVAH RAAH/ROHI
Aya mazina yombi asobanura ngo Uwiteka ni we mwungeri wacu: Zab.23.1
Izina rya cumi na Gatanu: JEHOVAH SHAMMA
Izina risobanura ngo Uwiteka arahari bikaba biboneka muri Ezek.48.35.
Source: amarebe.com
Amarebe.com


text:
Muraho, amakuru y’iminsi? Mu nkuru y’uyu munsi tubazaniye imyitozo yo kongera amataye ukoreye mu rugo, ndetse akarusho ni imyitozo yose ukorera kuri tapis. Nta nimwe igusaba guhagarara ngo uyikore. Ibintu ucyenera ni tapis yo kuryamaho, isaha wabariraho amasegonda aha ushobora no gukoresha telephone yawe ubundi ubishatse wakoresha resistance bands kugirango sports zikore neza uzane amataye vuba. Ubaye aribwo ugitangira gukora izi sports, waba uretse gukoresha resistance bands ubundi ukazazikoresha wamaze kumenyera. Video turi kureberaho ni iyi iri munsi. Ku bifuza…
Muraho, amakuru yanyu? Nizereko lockdown ibafashe neza, uyu munsi mbazaniye inkuru ishyushye ku bantu bifuza kugira munda hato. Yego, kwisonzesha bituma munda hawe haba hato. Buretse gato kubivamo ni ukuri sindi kukubeshya birakora kandi nabashakashatsi babyizeho babonako ari ukuri. Uti gute? Kwisonzesha bisanzwe se? Umunsi wose se, iminota ingahe? Reka ibi bibazo byose tubinyuranemo Gute? Ubu buryo bwo kwisonzesha babwita vacuums mu cyongereza, bukoreshwa nabantu baterura ibyuma nk’akazi abo bita aba body builders kugirango munda habo hagume ari hato nubwo…
Muraho neza, uyu munsi tubazaniye inkuru y’imyenda isirimutse. Imyenda ni kimwe mu bintu iyo uyihisemo neza, ukamenya ikubera bituma ugaragara neza niyo waba utahenzwe. Ku bantu batajya bamenya ibintu bagomba kugura, cyangwa ugasanga ufite imyenda myinshi ariko itajyanye ukuntu iyi video irakwigisha imyenda y’ibanze. Uwo waba uriwe wese, iyi myenda iyo uyifite mu kabati iragufasha, igihinduka ni style yawo bitewe nibyo ukunda ndetse nibyo ubona bikubera. Niba rero ushaka kumenya nimba mu kabati kawe ufitemo iyi myenda cyangwa gusobanukirwa iyo…
Kwiyitaho ufite umwanya muto19/01/2021
Muraho neza, amakuru yanyu? Uyu munsi reka tuganire nk’abantu tuba dushaka kwiyitaho ariko dufite umwanya mucye. Yaba ari ukubera akazi, ishuri, urugo ugomba kwitaho cyangwa byose icyarimwe akenshi usanga hari igihe twiburira umwanya wo kwita kuri twebwe. Iyi nkuru turarebera hamwe ibintu wakora bikagufasha gukoresha akanya kawe gato neza uko bishoboka kose. 1) Koga kare Nimba uri umuntu woga wirukanka cyane nta mwanya rimwe na rimwe usiganwa no kudacyererwa nkanjye, kwiyemeza kujya muri douche kare kurushaho byadufasha. Kwita ku ruhu…
Muraho, amakuru yanyu? Ku rubuga rwacu dufiteho inkuru zijyanye n’imisatsi nyinshi harimo uko wakuza imisatsi yarekeye gukura, amavuta akiza imvuvu akanakuza imisatsi, kudfriza neza ntuce imisatsi yawe ndetse nizindi nyinshi. Muri izi nkuru usanga akenshi tuguma tugaruka ku kuntu amavuta yoroshya imisatsi afasha mu kudacika kw’imisatsi. Gusa hari igihe usanga kongerera imisatsi ingufu bicyenewe kurushaho. Niba uri umuntu ufite imisatsi idakomeye mu byukuri, namavuta yoroshya imisatsi uyakoresha ariko ukaba ubona imisatsi yawe icyo icyeneye ari imbaraga, iyi nkuru ni iyawe.…
Mekapu 10 ziberanye n’iminsi mikuru24/12/2020
Muraho neza, uyu munsi reka tuganire kuri mekapu. Tubafitiye mekapu 10 zigiye zitandukanye wakisiga zijyanye n’iminsi mikuru. Waba uri umuntu ukunda makeup ziri naturel, cyangwa full face n’amabara byose twagerageje kubarebera ibintu byaba ari byiza. Ubonye ifoto ukunze wayereka nk’umuntu uri bugukorere akagerageza kugukorera nkayo. Aho bigiye bishoboka hari amavideo ari ku mafoto akujyana kuri video ya YouTube ikwereka uko iyo look yakozwe nibyo bakoresheje, nazo wazireba ukareba niba wabasha kubyikorera. 1) Bronze eye look 2) Mekapu y’umugeni 3) Dark…
Muraho, amakuru yanyu? Inkuru y’uyu munsi reka tuvuge ku bintu bitanga amahoro wakora bitakugoye. Mu buzima hari igihe duhura nibibazo bikatubuza amahoro bikatuzonga. Ukibaza uti ese ni gute umuntu yagira amahoro mu mutima niyo yaba ari guca mu bihe bikomeye? Hari nigihe ibitecyerezo byacu ubwabyo bitubana byinshi, iyi nkuru irarebana cyane no gufasha ibitecyerezo nuburyo ubona ubuzima niyo waba uri guca mu bihe bikomeye. Ibihe bikomeye byo rwose ntaho byajya, turi ku isi after all gusa ibi bintu bishobora kugufasha…
Muraho, amakuru yanyu? Mu minsi ishize twabagejejeho ikiganiro kivuga ku kuntu burya abirabura natwe ducyenera sunscreen. Bitewe nibyiza numvishe byazo harimo nko kurinda uruhu cancer ndetse no gusaza nibindi, nafashe umwanya wo gushaka izo nagerageza. Reka rero noneho mu kiganiro cy’uyu munsi twibande kuri sunscreen ya more up nuko nayibonye. Iyi sunscreen nayibonye muri simba igura 10,500, ikaba iza mu icupa rya 250ml. Itanga SPF 30 ariyo abadermatologue bavuga byaba byiza umuntu ayikoresheje, irinda imirasire ya UVA ndetse na UVB…
Muraho neza, uyu munsi tubazaniye inkuru y’impano. Nimba ufite umukobwa mu buzima bwawe wifuza guha impano ariko ukaba wayobewe icyo wamuha udahenzwe cyane iyi nkuru ni iyawe. Kuko abantu amikoro yacu agiye atandukana, icyo umwe yita guhenda sicyo undi yita guhenda gusa twagerageje kubarebera ibintu biri mu ngero zitandukanye. Kuva nko ku bihumbi 3,000rwf kuzamuka ariko utarenze 30,000rwf. Reka rero dutangire 1) Perfurme Impano ya mbere ni imibavu, iza mu bwoko bwinshi butandukanye harimo spray, body spray ndetse na perfurmes.…
Muraho neza, inkuru y’uyu munsi yasabwe numwe mu bantu bakurikira urubuga rwacu kuri facebook. Yatubajije amoko atandukanye ya dreads umuntu yasuka adaca umusatsi. Muri iyi nkuru twabashakiye amakuru ku bwoko bwazo, niba uri umuntu uzikunda ukaba ushaka kubona amoko yazo atandukanye ukanasobanukirwa izakubera nziza bitewe nubuzima bwawe ndetse namikoro ufite, iyi nkuru ni iyawe. Iyi nkuru ubwayo ntango isubiza ikibazo cyose Jullienne yari yabajije. Niyo mpamvu mu minsi iri imbere tuzagenda twandika izindi nkuru zikomeza kumusubiza. Mu nkuru ikurikira tuzababwira…


text:
Sam yiberaga mu buzima bwo kwinezeza kuko yari ataramenya Imana. yakoraga mu iduka ricuruza amarangi abona amafaranga menshi ariko nyuma aza kurwara diyabete afata imiti ariko gukira biranga, nyuma yaje kumenya Imana arakizwa ndetse imukiza diyabete.
Mu gihe Sam yamaraga kumenya ko arwaye diyabete, yatangiye gufata imiti ariko kubera akamenyero ko kunywa inzoga imiti yayinyweshaga wine kandi bitemewe ko umurwayi wa diyabete anyway inzoga ari nayo mpavu yakomezaga kuzahara intege ziramushirana ntabashe no gutambuka kandi imiti ntigire icyo imumarira.
Uburwayi bwakomeje gufata intera ndende uburibwe bumubana bwinshi kugeza aho nta kintu na kimwe cyashoboraga kumumara uburibwe, yaragiye afatwa n’agahinda gakabije kugeza aho yanywaga inzoga nyinshi ngo namara gusinda yibagirwe umubabaro ariko byari ibitekerezo bidahwitse.
Sam yaje kugera aho yigira inama yo kujya mu bapfumu ngo arebe ko bamufasha ndetse ahatakaza amafaranga menshi cyane bakajya bamubwira amagambo adafite umumaro ku bwe akabona ko ntacyo bikoze ku bubabare bwe. Yakomeje kujya ku bavuzi gakondo batandukanye ariko bose ntawabashije kumugabanyiriza ububabare.
Umugoroba umwe Sam yasomye igitabo kitwa “The Way to Look for Happiness” bisobanura “inzira yo gushaka ibyishimo” nuko amenya ko aramutse asenze Imana yamukiza niko kubwira umugore we ngo bajyane mu rusengero nawe aramwemerera bajyayo.
Umunsi wakurikiyeho umuvandimwe we yaje kumusura ariko we yari yarakiriye Yesu nk’umwami n’umukiza mbese yaravutse ubwa kabiri, bitewe n’uko Sam yabaga mu buzima bwo gukora ibyaha, uwo muvandimwe yamuganirije kuri Yesu Kristo ndetse aranamusengera. Baje kujyana ku rusengero amwigisha gusenga ndetse Sam aca bugufi asaba Imana kumukiza. Amagambo yavugiwe aho yongereye Sam ibyiringiro.
Umwe mu badiyakoni yabaije Sam niba yashobora kwiyiriza akamara iminsi Atari mu rugo nuko Sam arabyemera bajyana ahantu ku musozi w’amasengesho bajya ahantu mu buvumo barasenga ku buryo budasanzwe ndetse Sam atangira gutekereza igihe yamaze akora ibyaha biramubabaza cyane ko yasuzuguraga abakozi b’Imana.
Bageze ku munsi wa kane basenga nibwo Sam yatangiye kumva mu mubiri we bihindutse nuko akomeza gusenga Imana ngo imutabare ageze ku munsi wa 6 yatangiye kubona ibara ry’inkari ritangiye guhinduka nyuma yagiye kwisuzumisha asanga yarakize ibyo byose ni imbaraga za Yesu.
Mu gusoza ubuhamya bwe Sam ashima Imana ko yamukijije ariko ahamya ko indwara ya diyabete ariyo yamufunguriye amarembo yo gukizwa bityo inzira z’Imana ni nyinshi ku bantu bayo icyo basabwa ni ukumvira umuhamagaro.
Source: www.christian-faith.com
[email protected] agakiza.org


text:
Last updated on April 1, 2021
Mu bantu hahora harimo udushya tw’amayobera n’ibitangaza ku buryo kutwumva ugira ngo wumvishe nabi cyangwa ni ukubeshya.
Ushobora kuba ukunda gusoma ibinyamakuru umunsi ku munsi ngo umenye ibyagiye biba hirya no hino mu gihugu cyangwa ku isi yose.
Indi nkuru: Udushya 5 duhamya ko isi ari umubumbe udasanzwe
Hano ngufitiye inkuru zigiye zitangaje utigeze wumva ahantu na hamwe. Nkwijeje ko nutumirwa uraza guseka witegure kimwe muri ibyo.
#4 Umupolisi wo muri Nigeria yataye ihene muri yombi
Umupolisi wo muri Nigeria yarifashe ata ihene muri yombi. Igitangaje kurushaho ni uko iri tungo ryashinjwaga ubujura bwitwaje intwaro.
Indi nkuru wasoma: Utuntu n’utundi utigeze wumva ahandi (twagutera kwibazaho)
Niba ujya wumva iki “Juju” cyangwa se maji, iyo hene umupolisi yakekaga ko yaba ari umuntu wihinduye (nk’uko byatangajwe na Reuters) ahita afata umwanzuro wo kuyijyana ku biro bya polisi. Niba barayibajije iki, ntumbaze!
#3 Umugabo yamize AirPod aryamye
Umugabo witwa “Bradford Gauthier” wo muri leta zunze ubumwe za Amerika yahuye n’ibibazo bikomeye aho yisanze yamize aka ekuteri ke ko mu bwoko bwa AirPod asinziriye.
Aka ka ekuteri yarakabuze akeka ko kaba katakaye ariko bigahurirana n’uko yababaraga mu gatuza yanywa n’amazi ntagende nibwo yigiriye inama yo kujya kwa muganga basanga kahagamye mu gatuza.
Ushobora gusoma: Ibintu 14 ukwiye kwibaza kuri filime utajyaga witaho
Ikindi kandi ni uko iyo AirPod bayimukuyemo ikiri nzima nta kibazo ifite. Tekereza urugero rwo gusinzira yari ariho rwatumye amira iki gikoresho!
#2 Igitekerezo cye cyamutwaye umukunzi
Mu gihe abandi iyo bakoze umushinga ukagenda neza aribwo urukundo rugenda neza kubera amikoro aba abaye menshi hakaba hazamo n’ibyo kurushinga, umugabo Kremen washinze Match.com yahuye n’ibizazane.
Mu 1993, Gary Kremen yahuye n’ibyago byo gukora Site ihuza abantu bagakundana (Matching site) bituma umukunzi we ahuriraho n’undi mugabo, ubwo urukundo rwabo rurangirira aho.
Indi nkuru wasoma: La Casa de Papel: Ibintu utari uzi kuri iyi Serie.
#1 Inzuki mu jisho ry’umugore
Umubiri wawe ufite ubushobozi bwinshi bwo kubika udukoko duto (microbes) ariko ukaba unashobora gucumbikira n’ibisimba binini n’ubwo utabizi) tugendeye kuri iyi nkuru.
Mu gihugu cya Taiwan umugore yisanze acumbikiye inzuki 4 nzima mu jisho rye, nyuma yo kumva afite ikibazo mu jisho yagiye kwa muganga abaganga abaganga bazibonamo banazikuramo zidafite ikibazo na kimwe kuko zatungwaga n’amarira yo mu jisho rye.
Ni akahe gashya ubona gatangaje kurusha utundi? Duhe igitekerezo cyawe kuri iyi nyandiko.
Iyongere mu muryango mugari wa Menya ujye ubasha kubona izindi nkuru n’inyandiko zitangaje nk’iyingiyi. Murakoze!


text:
Madamu Uzamukunda Marie Claire yaburiwe irengero ku cyumweru taliki ya 24 Mutarama 2016, ubwo yari avuye iwe i Gicumbi yerekeza ku kazi ke ku bitaro by’i Rwamagana aho akora nka Administratrice . Yafatiwe Nyabugogo azimira atyo, kugeza na n’ubu .Abaturage bahangayikishijwe cyane n’iri rigiswa ritunguranye n’uburyo Polisi igaragaza ubushake buke mu gukurikirana irengero ry’uyu mutegarugori.
Abaturage bemeza ko uyu mudamu bafataga nk’indakemwa mu mico no mu myifatire yahaguruste iwe ku cyumweru mu gitondo nk’uko bisanzwe ari muzima, nta kibazo afite. Bamwe mu baturage bafite ubwoba ko ibi byaba bifitanye isano n’irigiswa ry’abantu rimaze iminsi rikomeje kuvugwa hirya no hino mu gihugu ndetse bikaviramwo bamwe kuraswa mu buryo budafututse mbere y’uko bagezwa imbere y’ubucamanza.
Umwe mu bakoranaga na Madame Uzamukunda Marie Claire utashatse ko tuvuga izina rye kubera umutekano we, yadutangarije uko abona iki kibazo muri aya magambo: « ndahamya rwose ko irigiswa ry’uyu mutegarugori rifitanye isano rya hafi n’umwanya w’akazi yari amaze igihe gito ahawe ». Uyu mukozi bakoranaga yakomeje agira ati: « Madamu Uzamukunda akimara guhabwa uyu mwanya, yatangiye kwibasirwa n’iterabwoba ry’umusirikare mukuru ufitanye relation z’ubuhabara n’ umudamu wari usanzwe akora aka kazi ariko akaba yari yaragaragaje ubushobozi buke mu mirimo ye bigatuma agatakaza » . Uyu mukozi w’ibitaro yatugejeho inkuru iteye ubwoba yabwiwe na Madamu Uzamukunda ubwe! Ngo umunsi umwe , uyu mugore wari utakaje umwanya ariko akaba ihabara rya Afande yasanze Madame Uzamukunda mu biro amubwira n’agasuzuguro kenshi ngo : » Umuntu nkawe ntiyakagombye kuba yicaye mu mwanya nk’uyu ngo yibwireko azawutindaho igihe kirekire »! Yoshoje ubuhamya bwe agira ati : « Kuri njye, aho niho ruzingiye . Ngayo nguko »!
Madamu Uzamukunda arubatse kandi afite abana batatu. Hambere, yahoze ari umwarimukazi mu mashuri abanza, nyuma aza gukomereza amashuri ye muri Kaminuza y’ i Byumba aho yakuye impamyabushobozi ihanitse mu bya « Administration ». Uyu mutegarugori ariko yamenyekanye cyane kubera uruhare rukomeye yagize mu mu bikorwa binyuranye byo guteza imbere umwari n’umutegarugori mu karere ka Gicumbi. Mbere yo guhabwa umwanya wa Administrateur w’ibitaro by’i Rwamagana yabaye Umucungamari w’ibitaro bya Rutongo. Hose aho yakoze yagaragaje ubwitange n’ubukiranutsi mu kubaha ibyarubanda. Twibutse ko uyu mwanya wa Administratrice yari awumazeho amazi atandatu gusa.
Turasaba inzego zose z’ubutegetsi zarebwa n’iki kibazo ko zakora uko zishoboye zikagaragaza aho uyu mubyeyi ari kandi zikihutira kumurenganura biriya bisumizi bitaramukata ijosi bimurenganya. Koko umuntu azire ko ari inyangamuyagayo maze twese dukomeze twituramire?
Turashima abaturage ba Gicumbi barimo kwisuganya ngo bahagurukire rimwe barengera mugenzi wabo uriho kwicirwa rubozo hirya iyo mu bihome bicuze umwijima, ari nta kindi azira uretse umururumba wa bamwe mu baturage bigize INDAKOREKA mu gihugu, bakumva ko bafite ubudahangarwa n’ububasha bwose ku buzima bw’ abaturage baciye bugufi batagira kirengera.
UMUHANUZI.


text:
Ibirori by’umuganura ni ibirori bikomoka ku bakurambere ba banyarwanda, aho bahuraga bakaganura imyaka yabaga yeze. Kuganura byatangiriraga mu muryango bikagera n’ibwami, umwami akaganurira hamwe n’abaturage n’abatware be.
Ubu umuganura wizihizwa kuwa gatanu wa mbere w’ukwezi kwa Munani, uyu Umwaka wa 2019, umuganura uzaba tariki ya 2 Kanama 2019, ufite insanganyamatsiko igira iti: Umuganura, Isoôko y’ubumwe n’ishingiro ryo kwigira.
Ku rwego rw’igihugu uzizihirizwa i Nyanza mu ntara y’amajyepfo, abayobozi batandukanye bazasangira n’abanyarwanda, bishimire ibyo tumaze kugeraho, banaganire kubyo bakomeza gukora kugirango igihugu gikomeze gitere imbere, abanyarwanda babeho mu mahoro, bagire ubukungu burambye no gushyigikira gahunda z’igihugu.
Mu rwego rwo kwizihiza umuganura, I Kigali muri Car Free Zone, hateguwe ibikorwa by’icyumweru cy’Umuganura kizatangira tariki ya 29 Nyakanga kugeza tariki ya 1 Kanama 2019.
Ibikorwa biteganyijwe:
-Tariki ya 29 Nyakanga 2019/Guhera saa 13h,
Gutangiza umutambagiro w’Umuganura uzabera I Kigali, ugatangirira kuri Stade Amahoro, ugaca ahantu hatandukanye mu mujyi, ugasorezwa muri Car Free Zone ahazaba hari n’imurikabikorwa ryibyakorewe mu Rwanda (Made in Rwanda) harimo iby'abahanzi, abanyabugeni n'abarwiyemezamirimo batandukanye.
-Kuva tariki ya 29-31 Nyakanga 2019, imyidagaduro n’imurikabikorwa by’ubuhanzi n'ubugeni muri Car Free Zone.
-Tariki ya 1 Kanama 2019, igitaramo I Nyanza Twataramye kizabera mu Rukali I Nyanza. Kuri iyo tariki, I Nyanza naho hateganyijwe umutambagiro uzabanziriza icyo gitaramo.
Umuganura uzizihizwa guhera mu muryango, umudugudu, akarere, igihugu, mu mashuri no muri Diaspora ku banyarwanda baba mu mahanga
Tariki ya 2 Kanama 2019, umuganura uzizihizwa ku rwego rw’igihugu, mu rwego rw’akarere mu murenge watoranyijwe, no mu midugudu iri kure yaho akarere katoranyije.
Tariki ya 3 cyangwa 4 Kanama 2019 (muri Weekend), umuganura uzizihirizwa mu rwego rw’umuryango. Ababyeyi bakicarana n’abana n’inshuti; bakaganira, bakareba ibyo bagezeho, ibigeda n’ibitagenda, ibyifuzo bafite, bagafata ingamba z’umuryango no gukomeza kubana neza.
Bitarenze tariki ya 31 Kanama 2019, umuganura uzaba wizihizwa n’abanyarwanda baba muri Diaspora. Bakaganira ku iterambere ry’igihugu, icyo bafasha igihugu, ibyo bakora, bakambara Kinyarwanda, bakabyina, bakarya amafunguro ya Kinyarwanda.
Umuganura ugamije kunga ubumwe, gusabana, gusangira, gufashanya, kumenyana no kwibukiranya indangagaciro z’umunyarwanda.
Ifoto:Internet.


text:
Pastor Diane Musabyimana, umubyeyi uyoboye itorero “Home Church” riherereyemu murenge wa Gisozi, Imana yaramutabaye imukura mu buzima bugoye aho yakoze akazi ko mu rugo ahantu henshi hatandukanye rimwe na rimwe akahahurira n’itotezwa, ariko Yesu yaramutabaye amuhindurira ubuzima ubu arashima Imana.
Mu magambo ye Diane arasobanura ubuzima bugoye yabayemo mu bwana bwe ndetse n’icyigisho yakuye mu buzima bw’akazi ko mu rugo.
Ati: “Ubuzima bwo mu bwana ntibwigeze butworohera kuko Jenoside imaze kurangira twasigaranye na mama ni we watureze. Twabayeho mu kigeragezo cy’inzara, twarashonje karahava kuko mama yigeze kumara amezi 2 arwaye baramuroze tukajya dusekura isombe tukayirya nta munyu.Twigeze gusonza tugafata ifu y’imyumbati tukayishigishamo igikoma tukaba ari cyo tunywa.
Bwari ubuzima bugoye kuko nabayeho ndi wa mwana utagira imyenda yo kwambara, mama yari umupfakazi akajya ashaka akazi k’ubuyede cyangwa akazunza agataro kugira ngo abashe kutugaburira. Muri icyo gihe kuko ari njye wari mukuru mu bana, mama yarambwiye ngo ndeke kwiga njye nsigara mu rugo ndera basaza banjye, narabyemeye ishuri ndarireka nkajya ndera abana. Muri ubwo buzima bugoye Imana yabanye natwe, ndibuka ninjiye mu nzu irimo amatara ngiye gukora akazi ko murugo.
Ubwo buzima bwaje kutugora, nigira inama yo kujya mu kazi ko mu rugo, ariko naho mpasanga irindi shuri. Ndabyibuka umubyeyi umwe nagiye kumukorera ambwira ko nijoro ntazajya ndyama, ko ngomba kujya ndara nicaye kugira ngo numve umuntu ukomanga cyangwa uza kwiba. Mubyukuri bwari ubuzima bugoye.
Reka mvuge kuri uyu mabuja ariko ntagambiriye kumusebya ahubwo ari ukugira ngo duhugurane. Yajyaga azana inyama zo mu nda zabaga zizinze zuzuye igisafuriya kinini kuko yakoraga muri hoteri, noneho igitangaje akatubwira ngo nta mukozi urya inyama. Birashoboka ko na we uri kunkurikira ukaba ufite iyo myumvire ko nta mukozi warya inyama cyangwa ukumva ko umukozi wawe mutasangirira ku meza, hindura imyumvire icyo ni icyaha kibi cyane.
Hari ahandi nigeze gukora akazi ko mu rugo hakaba igihe ndaye muri salon kubera ubuzima. Hanyuma rero njya nibuka databuja rimwe yigeze kuza asanga ndyamye mu ntebe, noneho ashaka kumfata ku ngufu ariko ntibyakunda turarwana ndamucika. Ikinteye agahinda ni abana bari gukora akazi ko mu rugo basambanywa na ba boss babo kandi icyo kintu kiriho cyane.
Mu kazi ko mu rugo nakuyemo amasomo: 1. Umuntu nagukorera ujya umuha agaciro kuko amafaranga umuhemba ntaho ahuriye n’imirimo agukorera. 2. Umuntu ni nk’undi. N’ubwo uyu muntu agukorera imirimo yo mu rugo, ariko yavutse nk’abandi bityo mwubahe.
Hari umuntu ugira umukozi wo mu rugo bajya kwicara ku meza akamubwira ngo sohoka, hakaba igihe amubwira ngo araza kurira hanze ati “Wowe ntabwo warira ku meza yacu, urire mu gikoni”. Aho mariye kuba Pasiteri aho nagiye ngera ngasanga birahari, iyo nagiraga umugisha ubikoze turi kumwe naramuhuguraga nkamubwira ko atari indangagaciro za gikristo.
Mu buzima bw’akazi ko mu rugo hari icyigisho cyiza nakuye ku Basilamu kuko umukozi wabo basangirira ku meza amwe bagahaguruka bakagenda nta kintu na kimwe bariye ngo bime umukozi wabo cyangwa ngo bamunene”.
Asoza ubuhamya bwe, Pastor Diane hari icyo yibutsa abantu ati “Icyo usabwa ni ukugira neza udategereje ko uwo uyigiriye ari we uzayikwitura, ahubwo murangwe no kugira urukundo rutarobanura ku butoni kuko ni yo myitwarire ikwiriye abana b’Imana”.
Source: Himbaza Tv
Vestine@agakiza.org


text:
Nyuma y’uko abashakashatsi bo muri Amerika bashyize ahagaragara ibinini byagenewe abagabo bibarinda gutera inda zitateganyijwe, abantu batandukanye ntibarimo kuvuga rumwe ku ikoreshwa ryabyo.
Urubuga bienmanger.com, ruvuga ko n’ubwo benshi batazi ko inzuzi z’ibihaza ziribwa, izi mbuto zo mu bihaza, ari ibiryo bimenyerewe mu bice bitandukanye by’isi ndetse bikunzwe mu bihugu nka Mexique ndetse binifashishwa kuva kera nk’umuti wo kwivura cyangwa nka kimwe mu bikora imiti (...)
Abahanga mu by’imirire bavuga ko ari byiza ko umuntu arya imboga n’imbuto kugira ngo agire ubuzima bwiza. Mu mbuto umuntu akwiye kurya harimo n’imyembe, akaba ari yo mpamvu twifuje kubagezaho bimwe mu byiza byo kurya urwo rubuto.
"Mureke ibiryo bibe imiti, n’imiti ibe ibiryo” “Let food be thy medicine, and medicine be thy food". Ayo ni amagambo yavuzwe n’Umuganga w’Umugiriki witwa Hippocrates, wabayeho mu myaka ya kera, kuko bivugwa ko yavutse ahagana 460, akaba yarapfuye muri 377 mbere y’ivuka rya Yezu. Akenshi akaba afatwa nk’aho ari we watangije (...)
Abakoresha imbuga nkoranyambaga nka Instagram, Facebook, cyane cyane Youtube, bazi uwitwa thecatvevo250_, utangaza amakuru anyuranye, ariko atungura benshi, aho akunze kuvuga ku buzima n’amakuru y’ibanga, cyane ku byamamare. Akunda kandi no gukora ubuvugizi ku bantu bababaye, asaba ko abantu babafasha ndetse abamukurikira (...)
Inyanya ni kimwe mu biribwa abantu bakoresha kenshi mu mafunguro yabo ya buri munsi.
Hari imvugo usanga ikoreshwa hirya no hino mu Rwanda ko inyandiko zose z’impimbano zitari umwimerere bazita ‘indyogo’. Muri izo nyandiko harimo impushya zo gutwara ibinyabiziga, amakarita y’ubwisungane mu kwivuza, indangamanota z’amashuri, impamyabumenyi z’amashuri mu byiciro bitandukanye, (...)
Umunsi mpuzamahanga w’abakozi ufite inkomoko ku cyiswe “Haymarket affair”, iyi ikaba ari imyigaragambyo yabereye i Chicago mu 1886 aho abakozi baharaniraga ko amasaha y’akazi yagabanywa akava kuri 12 akagirwa umunani ku munsi.
Inanasi ni urubuto rwiza kandi rufite akamaro mu mubiri w’umuntu , nk’uko urubuga rwa Interineti www.femininbio.com rubivuga. Ibi ni bimwe mu byiza byo kurya urwo rubuto.
Indimu ni urubuto rwiza kandi rufite akamaro gakomeye ku buzima bw’umuntu. Nk’uko tubikesha urubuga superfoodly.com, indimu zishobora kunyobwa mu mazi cyangwa zikaribwa nk’imbuto bisanzwe.
Ku rubuga rwa Internet www.astucesnaturelles.net , bavuga ko urwo rubuto rufite izina rya siyansi ‘Annona reticulate’, cyangwa ‘Cachiman’. Ni urubuto rukomoka muri Amerika, rukaba ari urubuto rufite ibyiza byinshi.
Ibyiza by’ibitunguru ku buzima bw’abantu ni byinshi kandi icyiza cy’ibitunguru, ntibyongerera ubiriye ibiro, ikindi kandi biraryoha bikanahumura neza.
Mu bihe bitandukanye, abayobozi mu nzego zinyuranye bagiye bagaragaza ibikorwa bisa n’ibitangaza bazakora mu gihe runaka.
Nta kintu cyiza nko kubyuka wumva inyoni ziririmba dore ko hari izigira amajwi meza. Indirimbo zituje ziririmbwa n’inyoni mu gitondo, zinogera amatwi n’imitima y’abantu. Ariko se inyoni zidukangura ngo tubyuke tujye ku murimo zibwirwa n’iki ko bukeye ngo (...)
Mu gihe mu bihe byashize abantu batandukanye babaga bafashe umunsi wa mbere w’ukwezi kwa kane nk’umunsi udasanzwe, bamwe bafataga nk’umunsi wo kubeshya ndetse bakanabikora, muri iki gihe iyo myumvire isa n’igenda ihinduka, aho abantu bavuga ko bashishikajwe no gushaka imibereho kuruta kwirirwa bahimba ibinyoma byo kubeshya (...)
Isuzuma rya mbere ryakozwe ku binini byafasha abagabo kuboneza urubyaro ryagaragaje ko bishoboka cyane, bikazaza byunganira uburyo busanzwe buhari mu kuboneza urubyaro.
Ni kenshi tubona mu kirere indege ziri kure zigenda zica imirongo y’imyotsi, ariko zaba zegereye ku butaka zikaboneka nta myuka zisohora.
Mu gihe abagabo nka Jeff Bezos ukize kurusha abandi ku isi na Aliko Dangote ukize kurusha abandi muri Afurika bakunze kuvugwa, uyu munsi Kigali Today yabakusanyirije amakuru ku bagore b’abaherwe kurusha abandi muri Afurika.
Abasanzwe banywa divayi itukura (Red Wine/Vin Rouge), bazi ko ari byiza kuyinywa nyuma yo gufata ifunguro ryabo, cyangwa nyuma y’akazi nimugoroba, bakamenya ko ari isoko y’ibyishimo, ko ifasha mu kuruhuka no gutuma baseka n’ibindi byiza bayivugaho.
Indabo zigaragara mu bihe bitandukanye by’ingenzi mu buzima bw’abantu, nko mu birori byo kwizihiza isabukuru z’amavuko, mu gushyingura abitabye Imana, mu birori byo kurangiza amashuri, mu bukwe no mu bindi, ku buryo indabo zifite uruhare mu buzima bw’abantu bwa buri (...)
Hari abantu bavuga ko bagize ibicuro, cyangwa bakabona ibindi bimenyetso kandi bakemeza ko ibyo ibicuro byabo cyangwa ibimenyetso byasobanuraga babibonye, cyangwa biteguye kubibona vuba.
Ni byiza kwishimana n’abantu mugaseka, ariko se mwari muzi ko guseka bifite akamaro gakomeye mu buzima bw’umuntu?
Abahanga mu bijyanye n’ikoreshwa ry’ibyuma bisaka bishyirwa ku bibuga by’indege n’ahandi hari inzu zihurirwamo n’abantu benshi, bavuga ibitandukanye ku kuba byaba bigira ingaruka ku buzima bw’abantu cyangwa se ntazo.
Muri iyi minsi, hari ababyeyi benshi bahitamo gushyira imiti (produit) mu misatsi y’abana babo, kugira ngo inyerere, yorohe, isokoreke bitagoranye, hakaba n’ababyeyi bavuga ko iyo umwana afite imisatsi idefirije, ari bwo agaragara neza. Kigali Today yashatse kumenya niba kudefiriza umwana ari byiza cyangwa ari bibi, isura (...)
Mu gihe Itumba rya 2019 ryitezweho kuzarangwa n’imvura nyinshi, Minisiteri ishinzwe Ibikorwa by’Ubutabazi (MINEMA) iravuga ko hari imwe mu myitwarire, irimo no kugenda ku binyabiziga bidatwikiriye, ishobora kubakururira gukubitwa n’inkuba.
Mu gihe mu Rwanda usanga bamwe bafata ko umusore yagombye gushakana n’umukobwa aruta cg bari mu kigero kimwe, muri 2014, mu Karere ka Kayonza mu Ntara y’Iburasirazuba, umusore w’imyaka 23 witwa Mohamed Habimana yabengutse uwitwa Jeannette Kamagaju w’imyaka 60 y’amavuko abantu bamwe baravuga ngo ‘ishyano (...)
Kuri uyu wa gatandatu tariki 23 Gashyantare 2019, byari ibirori bikomeye mu itorero Methodiste Libre Paruwasi ya Mwito mu karere ka Nyamasheke u murenge wa Bushenge, ubwo hatahaga ubukwe budasanzwe bwa Sibomana Donath na Mukamuganga Monique, abantu bose batabasha guhisha amenyo uretse pasitori wabasezeranyije (...)
Bavuga ko umuntu runaka yayuye iyo, imikaya yo mu myanya mpumekero ye irambutse, bikarangwa n’uko umuntu yasama akinjiza umwuka mwinshi mu bihaha kandi atabiteguye, bigakorwa mu bice bitatu ari byo: kwinjiza umwuka mwinshi kandi bigafata igihe kirekire kiruta ibisanzwe, hagakurikiraho agahe gato umuntu asa nk’uretse guhumeka, (...)
Abana bakenera kunywa amazi kurusha n’abantu bakuru, kuko bo imibiri yabo iba igikura, kandi ikeneye amazi ahagije.
Hari abantu baba bari basanganywe imisatsi myiza, ibyibushye, ubona ko ifite ubuzima, nyuma y’igihe runaka, ukabona ya misatsi itangiye koroha bidasanzwe, ikajya ipfuka, uko umuntu asokoje akabona imisatsi myinshi yarandutse isigaye mu gisokozo.


text:
ABAKURAMBERE N’ABAHANUZI
IGICE CYA 48 - BAGABANA KANANI26
Intsinzi y’i Beti-Horoni yahise ikurikirwa no kwigarurira Kanani y’amajyepfo. “Yozuwe yigarurira icyo gice cyose cy’igihugu, kigizwe n’imisozi miremire n’imigufi, n’ahakikiye ikiyaga cy’umunyu kugera mu majyepfo ya Kanani. Yica abami abami baho bose n’abaturage bose, ntihasigara n’uwo kubara inkuru. . . . kuko Uhoraho Imana y’Abisiraheli ubwe yabarwaniriraga. Hanyuma Yosuwe n’Abisiraheli bose basubira mu nkambi y’i Gilugali.” AA 349.1
Imiryango yo mu majyaruguru ya Palesitina, itewe ubwoba n’intsinzi ingabo z’Abisiraheli zari zagize, yishyira hamwe kugira ngo irwanye Isiraheli. Izo ngabo zari zishyize hamwe zari ziyobowe na Yabini, umwami w’i Hasori, akarere hari gaherereye iburengerazuba bw’ikiyaga cya Meromu. “Nuko batabarana n’ingabo zabo zose.” Izo ngabo zari nyinshi cyane kurenza izo Abisiraheli bari yarahanganye na zo mbere hose muri Kanani. “Zari nyinshi zingana n’umusenyi wo mu kibaya cy’inyanja, n’amafarashi n’amagare menshi cyane. Abo bami bose baraterana, baraza bagandika hamwe ku mazi y’i Meromu, ngo barwanye Abisirayeli.” Ubutumwa bw’iremamutima bwongeye guhabwa Yosuwa ngo: “Ntubatinye kuko ejo nk’iki gihe nzabatanga bose ngo bicirwe imbere y’Abisirayeli.” AA 349.2
Bugufi bw’ikiyaga cy’ i Meromu, yaguye gitumo urugerero rw’ingabo ziyunze maze arazitsemba. “Uwiteka abagabiza Abisirayeli, barabakubita, barabirukana . . . barabica ntibasiga n’umwe.” Amagare n’amafarashi yari yarabaye ishingiro ry’ubwibon n’ubwirasi by’Abanyakanani ntibyagombaga gutungwa n’Abisiraheli. Biturutse ku itegeko ry’Imana, ayo magare yaratwitswe, amafarashi bayaca ibitsi, bityo bituma atakibasha gukoreshwa mu ntambara. Abisiraheli ntibagombaga kwiringira amagare cyangwa amafarashi, ahubwo bagombaga kwiringira “izina ry’Uwiteka Imana yabo.” AA 349.3
Iyo mijyi yagiye ifatwa umwe umwe, bityo na Hazori, igihome gikomeye cy’izo ngabo ziyunze nayo iratwikwa. Intambara yarakomeje imara imyaka myinshi, ariko irangira Yosuwa ari we utegeka Kanani. “Nuko igihugu gihabwa ihumure.” AA 349.4
Ariko nubwo imbaraga z’Abanyakanani zari zarashenjaguwe, ntabwo bari barakigarurirwa burundu. Mu ruhande rw’iburengerazuba, Abafilisiti bari bagifite ikibaya cyarumbukaga giherereye ku nkombe y’inyanja, kandi no mu majyaruguru yabo hari akarere gatuwe n’Abanyasidoni. Lebanoni nayo yari ikiri mu maboko y’Abanyasidoni; kandi mu majyepfo werekeza mu Misiri, akarere kaho kari kagitegekwa n’abanzi b’Abisiraheli. AA 349.5
Nyamara ntabwo Yosuwa yagombaga gukomeza intambara. Hari hakiriho undi murimo uwo muyobozi ukomeye yagombaga gukora mbere y’uko ava ku buyobozi bw’ishyanga ry’Abisiraheli. Igihugu cyose, mu bice byombi bari baramaze kwigarurira ndetse n’icyo gice kindi cyari gisigaye kitari cyaba icyabo burundu, byagombaga kugabanywa imiryango. Kandi umuryango wose wari ufite umurimo wo gutsinda burundu akarere kagomba kuba gakondo yawo. Abantu bagombaga kuba indahemuka ku Mana maze nayo ikirukana abanzi babo imbere yabo; ndetse yabasezeraniye ko izabaha ubutunzi bwinshi kurutaho igihe bari kudatezuka ku isezerano ryayo. AA 349.6
Yosuwa na Eliyazari umutambyi mukuru hamwe n’abatware b’imiryango bahawe inshingano yo kugabanya abantu icyo gihugu, kandi aho umuryango ugomba gutura hakagaragazwa n’ubufindo. Mose ubwe yari yaragennye imbibi z’igihugu nk’uko cyagombaga kugabanwa n’imiryango igihe bari kuba bamaze kwigarurira Kanani, kandi yari yarashyizeho umutware uturutse muri buri muryango kugira ngo bazafashe mu gusaranganya igihugu. Kubera ko umuryango wa Lewi wari warahawe umurimo wo gukora imirimo yo mu buturo bwera, ntabwo uwo muryango wabariwe yagombaga kugabana; ariko imijyi mirongo ine n’umunani yari iherereye mu turere tunyuranye tw’igihugu ni yo yagenewe kuba umurage w’Abalewi. AA 350.1
Mbere y’uko batangira kugabanya igihugu, Kalebu aherekejwe n’abakuru b’imiryango, bagiye imbere bafite itangazo ryihariye. Uretse Yosuwa, icyo gihe Kalebu ni we wari mukuru mu Bisiraheli. Kalebu na Yosuwa ni bo bonyine muri ba batasi bari barazanye inkuru nziza yerekeye Igihugu cy’Isezerano, batera abantu bose ubutwari bwo kuzamuka bakakigarurira mu izina ry’Uwiteka. Noneho Kalebu yibukije Yosuwa iby’isezerano yari yarasezeraniwe kubwo kuba indahemuka kwe. Yari yarabwiwe ngo: “Ni ukuri igihugu wakandagiyemo kizaba gakondo yawe n’iy’abana bawe iteka ryose, kuko womatanye n’Uwiteka.” Kubw’ibyo rero, yatanze icyifuzo ko Hebuloni yayihabwaho gakondo. Aho ni ho Aburahamu, Isaka ndetse na Yakobo bari baratuye mu gihe cy’imyaka myinshi; kandi aho, mu buvumo bw’ i Makipela, nimo bahambwe. AA 350.2
Heburoni niyo yari umurwa w’igihanda Anaki, wa muntu muremure munini wateye ubwoba ba batasi kandi binyuze kuri bo agaca intege Abisiraheli bose. Aho rero ni ho Kalebu yahisemo ngo habe gakondo ye yiringiye ububasha bw’Imana. AA 350.3
Yaravuze ati: “Kandi dore Uwiteka yatumye mara iyi myaka mirongo ine n’itanu nk’uko yavuze, uhereye igihe Uwiteka yabibwiriye Mose: . . . None dore uyu munsi nshikije imyaka mirongo inani n’itanu. Ubu ndacyafite imbaraga, nk’uko nari nzifite, urya munsi Mose yanyoherejeho; uko imbaraga zanjye zameraga ku rugamba, ntabara ngatabaruka, na n’ubu ni ko zikiri. None umpe umusozi Uwiteka yavuze urya munsi. Icyo gihe wumvaga ko Abanaki bari bahari kandi ko hariho imidugudu minini igoswe n’inkike z’amabuye. None ahari aho Uwiteka azaba ari kumwe nanjye, mbirukane nk’uko Uwiteka yavuze.” Iki cyifuzo cyashyigikiwe n’abakomeye bo mu muryango wa Yuda. Kuba Kalebu ubwe ari wari watoranyijwe muri uwo muryango ngo afatanye n’abandi kugabanya igihugu, yari yahisemo gufatanya n’abo bagabo kugira ngo bamufashe gutanga icyifuzo cye, bityo he kugaragara icyasa no gukoresha ubutware bwe kubw’inyungu ze bwite. AA 350.4
Ibyo yasabye byahise byemerwa. Nta wundi muntu wari guharirwa gutsinda kiriya gihome gikomeye. “Yosuwa aha Kalebu mwene Yefuni umugisha; maze amuha umusozi witwa Heburoni ngo habe gakondo ye,” “kuko yomatanye n’Uwiteka Imana y’Abisirayeli rwose.” Ukwizera kwa Kalebu kwari kukiri nk’uko kwari kumeze igihe ubuhamya bwe bwavuguruzaga amakuru mabi yari yatanzwe n’abatasi icumi. Kalebu yari yarizeye isezerano Imana yari yaratanze ko izaha ubwoko bwayo Kanani ikaba iyabwo, kandi ibyo yari yarabyizeye rwose adashidikanya. Ari kumwe n’ubwoko bwe, Kalebu yari yarihanganiye kuzerera mu butayu igihe kirekire, afatanya na bo intimba, gutentebuka n’imitwaro y’icyaha; nyamara ntiyigeze abyinubira, ahubwo yogezaga imbabazi z’Imana zamurindiye mu butayu igihe abavandimwe be barimburwaga. Muri iyo miruho yose, akaga n’ibyago bahuriye nabyo mu rugendo rwo mu butayu, ndetse no mu myaka y’intambara babayemo kuva bacyinjira muri Kanani, Uwiteka yari yaramurinze; none ubwo yari asagije imyaka mirongo inani, imbaraga ze zari zitaratentebuka. Ntabwo yisabiye guhabwa akarere kari karamaze kwigarurirwa, ahubwo yasabye ahantu haruta ahandi aho abatasi bari baravuze ko bidashoboka ko hakwigarurirwa. Kubwo gufashwa n’Imana, yagomba gutsinda icyo gihome akacyambura ibihangange byari byarahungabanyije ukwizera kw’Abisiraheli kubw’imbaraga zabyo. Ntabwo kwifuza icyubahiro cyangwa kwikuza ari byo byateye Kalebu gusaba Heburoni. Uwo murwanyi w’intwari ariko wari ushaje yifuzaga guha abantu urugero rwiza rwagombaga kubahisha Imana, ndetse rugatera umwete imiryango kugira ngo yigarurire igihugu basekuruza babo batekerezaga ko kitazigarurirwa. AA 350.5
Kalebu yabonye gakondo umutima wahoraga uzirikana mu gihe cy’imyaka mirongo ine yari ishize, kandi kubwo kwiringira ko Imana iri kumwe nawe, ‘yirukanye abahungu batatu ba Anaki.’ Amaze kwizera ko abonye gakondo ye n’inzu ye; ntabwo ishyaka rye ryacogoye; ntabwo yadamaraye ngo yishimire gakondo ye; ahubwo yaratwaranye akomeza intambara yo kwigarurura utundi turere kubw’ishyanga ndetse n’ikuzo ry’Imana. AA 351.1
Abanyabwoba n’abagome bari bararimbukiye mu butayu, ariko ba batasi b’indahemuka bo bariye ku mbuto z’amakomamanga y’i Eshikoli. Buri wese yahawe hakurikijwe ukwizera kwe. Abatizera babonye ubwoba bwabo busohora. Nubwo bari bafite isezerano ry’Imana, bari batangaje ko bidashoboka guhabwa Kanani ho gakondo, bityo ntibayihabwaho. Ariko abiringiye Imana, ntibite cyane ku ngorane bagombaga guhura nazo ahubwo bagaha agaciro imbaraga z’Umufasha wabo Ushoborabyose bo binjiye muri icyo gihugu cyiza. Kwizera ni ko kwatumye ibyo bihangange n’abanyacyubahiro bo mu gihe cya kera batsinda ibihugu ‘n’abami, ... no gukira ubugi bw’inkota, no gukurwa mu ntege nke bagahabwa imbaraga nyinshi, no kuba intwari mu ntambara, no kunesha ingabo z’abanyamahanga.’ (Abaheburayo 11:33-34). “Kuko icyabyawe n’ Imana cyose kinesha iby’isi: kandi uku ni ko kunesha kwanesheje iby’isi, ni ukwizera kwacu.” 1 Yohana 5:4. AA 351.2
Ikindi cyifuzo cyerekeye igabanywa ry’igihugu cyagaragaje umwuka utandukanye cyane na wa wundi wa Kalebu. Cyatanzwe n’abana ba Yosefu, umuryango wa Efurayimu hamwe n’igice cy’umuryango wa Manase. Kubera umubare munini w’abari bagize iyo miryango, byatumye isaba guhabwa umugabane ukubye kabiri iy’indi miryango. Umugabane bari bahawe ni wo wari ukungahaye cyane muri icyo gihugu, harimo n’ikibaya kirumbuka cya Sharoni; icyakora imyinshi mu mijyi y’ingenzi yo muri icyo kibaya yari ikiri mu maboko y’Abanyakanani, maze ya miryango irifata yanga umurimo uruhije n’akaga bitewe no kuzajya kwigarurira gakondo zabo, ahubwo bifuza cyane guhabwa umugabane w’inyongera mu ruhande rw’igihugu rwari rwaramaze kwigarurirwa. Umuryango wa Efurayimu ni wo wari munini cyane mu Bisiraheli, ari nawo Yosuwa ubwe yakomokagamo; ndetse abari bawugize biyumvagamo ko bafite umwihariko wabo. Baravuze bati: “Ni iki cyatumye uduha umugabane umwe gusa, n’igice kimwe kuba gakondo yacu, kandi uzi yuko turi umuryango munini?” Nyamara nta gutandukira ubutabera butabogama byashoboraga kuba kuri uwo muyobozi utarakebakebaga. AA 351.3
Yarabasubije ati: “Niba muri umuryango munini, nimuzamuke mujye mu kibira, mugiteme mwiyagure mu gihugu cy’Abaferizi n’Abarafa, kuko igihugu cy’imisozi ya Efurayimu ari imfungane kuri mwe.” AA 352.1
Igisubizo cyabo cyagaragaje impamvu nyakuri yo kwinuba kwabo. Nta kwizera n’ubutwari bari bafite byo kwirukana Abanyakanani. Baravuze bati: “Igihugu cy’imisozi ntabwo cyadukwira; kandi Abanyakanani . . . uko batuye mu gihugu cy’ikibaya, bafite amagare y’ ibyuma.” AA 352.2
Imbaraga z’Imana zari zamaze gusezeranirwa ubwoko bwayo, bityo iyo Abefurayimu bagira ukwizera n’ubutwari nk’ibya Kalebu, nta mwanzi wajyaga kubasha kubahagarara imbere. Yosuwa yahanganye n’icyifuzo cyabo cyagaragaraga cyo kwanga kwishyira mu miruho n’amakuba. Yarababwiye ati: “Muri umuryango munini koko, kandi mufite imbaraga nyinshi; . . . Abanyakanani nubwo ari abanyambaraga, bafite n’amagare y’ibyuma, muzabirukane.” Uko ni ko ibitekerezo bari batanze byabagarutseho. Kuba bari umuryango mugari nk’uko babivugaga, bari bashoboye rwose kwicira inzira nk’uko abavandimwe babo babigenje. Kubwo gufashwa n’Imana, ntibagombaga gutinya amagare y’ibyuma. AA 352.3
Kugeza icyo gihe, Gilugali yari yarabaye umurwa w’igihugu ndetse akaba ari naho ihema ry’ibonaniro riba. Ariko noneho, ihema ry’ibonaniro ryagombaga kwimurwa i Gilugali rikajyanwa ahantu ryatoranyirijwe kuzaguma burundu. Aho hantu hari i Shilo, umujyi muto wo mu karere kari gatuwe n’Abefurayimu. Hari hafi y’isangano ry’igihugu, kandi byari byoroheye imiryango yose kuhagera. Aho ngaho kandi umugabane w’igihugu wari warigaruriwe rwose kugira ngo abaramya Imana bose be kujya babangamirwa. “Nuko iteraniro ryose ry’Abisirayeli riteranira i Shilo, bashingayo ihema ry’ibonaniro.” Imiryango yose yari ikiri mu nkambi ubwo ihema ry’ibonaniro ryakurwaga i Gilugali yararikurikiye, maze ibamba amahema yabo hafi y’i Shilo. Aho ni ho iyo miryango yagumye kugeza igihe buri muryango wagiriye muri gakondo yawo. AA 352.4
Isanduku y’isezerano yagumye i Shilo ihamara imyaka magana atatu, kugeza ubwo Abafilisiti bayinyaze bagasenya Shilo bitewe n’ibyaha by’ab’inzu ya Eli. Ntabwo isanduku y’isezerano yigeze igaruka aho mu ihema ry’ibonaniro, maze amaherezo imirimo yo mu buturo bwera ijya gukorerwa mu ngoro y’i Yerusalemu, bityo Shilo ita agaciro. Ubu hari amatongo gusa yerekana aho Shilo yari iri. Nyuma y’igihe kirekire, iherezo rya Shilo ryakoreshejwe nk’umuburo wahabwaga Yerusalemu. Uwiteka yavuguye mu muhanuzi Yeremiya ati: “Ariko noneho nimugende mujye ahahoze ari iwanjye h’i Shilo, aho nabanje guhera izina ryanjye ubuturo, kandi mwitegereze uko nahagenje mpahoye gukiranirwa kw’abantu banjye ba Isirayeli . . . ni cyo gituma ngiye kugirira nabi inzu yitiriwe izina ryanjye, iyo mwiringiye n’ahantu nabahanye na basogokuruza, nk’uko nagiriye i Shilo.” Yeremiya 7:12-14. AA 352.5
“Ubwo bari bamaze kurangiza igikorwa cyo kwigabanya igihugu,” imiryango yose imaze guhabwa gakondo yayo, niho Yosuwa yavuze icyifuzo cye. Nk’uko byari byarabaye kuri Kalebu, Yosuwa nawe yari yarahawe isezerano ryihariye rya gakondo yagombaga guhabwa; nyamara ntiyasabye intara nini, ahubwo yasabye umujyi umwe muto. «Bamuha umujyi yasabye, . . . maze arawubaka awuturamo. » Uwo mujyi wiswe Timunatisera, bisobanura : “umugabane usigaye.” Icyo cyari igihamya gihoraho kigaragaza imico n’umwuka wo kutikanyiza wa Yosuwa. Aho kugira ngo yigire nyambere yirundanyaho iminyago yose banyaze mu ntambara, yabaye aretse gutanga icyifuzo cye kugeza aho amaze kubona ko umuntu wese woroheje kurusha abandi bo mu bwoko bwe amaze guhabwa gakondo. AA 352.6
Imijyi itandatu mu yeguriwe Abalewi (ku ruhande rumwe rwa Yorodani habaga hari itatu no ku rundi hakaba itatu) yagizwe imijyi y’ubuhungiro, aho uwabaga yishe umuntu yagombaga guhungira ngo nawe aticwa. Ishyirwaho ry’iyo mijyi ryari ryarategetswe na Mose ati : “Muzitoranyirize imijyi kugira ngo umuntu wishe undi atabigambiriye, abone aho ahungira umuntu ushaka guhorera uwishwe. Uwishe undi ntakicwe atabanje gucirwa urubanza n’ababishinzwe.” Kubara 35 :11, 12. Icyo gikorwa cy’imbabazi cyabaye ngombwa gushyirwaho bitewe n’umuco wa kera wo kwihorera, aho igihano cy’uwabaga yishe umuntu cyakurikiranaga umuvandimwe we wa bugufi cyangwa umuzungura w’uwabaga yishe. Mu gihe icyaha cyabaga kigaragara neza, ntabwo byabaga bikiri ngombwa gutegereza urubanza rw’abacarnanza. Umuhozi yagombaga gukurikirana uwishe undi aho ari ho hose akamwicira aho amusanze. Ntabwo Uwiteka yabonye ko ari ngombwa gukuraho uwo muco muri icyo gihe, ahubwo yateganyije ahantu umuntu washoboraga kwica undi atabigambiriye yabonera umutekano. AA 353.1
Imijyi y’ubuhungiro yabaga yaragenewe kubakwa ku ntera ingana n’urugendo rw’igice cy’umunsi mu ruhande rwose rw’igihugu. Inzira zajyaga muri yo zahoraga ziharuwe neza ; ahakikije izo nzira hose habaga hashinzwe ibyapa byanditsweho ijambo ngo : “Ubuhungiro” mu nyandiko nini kandi igaragara cyane, kugira ngo uwabaga ahunga atazakererwaho n’akanya na gato. Umuntu uwo ari we wese (yaba Umuheburayo, umunyamahanga, cyangwa umwimukira) yagombaga guhungira muri iyi mijyi. Ariko nubwo umuntu udafite icyaha atapfaga kwicwa ni nako umunyacyaha atapfaga guhunga igihano. Urubanza rw’uwabaga yahunze rwagombaga gusuzumwa neza n’abategetsi babishinzwe, kandi igihe gusa basangaga adahamwa n’icyaha cyo kwica umuntu abigambiriye, ni ho yagombaga kurindirwa mu mujyi w’ubuhungiro. Abahamwaga n’icyo cyaha bahitaga bahabwa umuhozi. Ababaga bafite uburenganzira bwo kurindirwa muri iyo mijyi bagombaga kubugira gusa igihe bayigumyemo imbere. Iyo hagiraga ujya kuzerera akarenga imbibi zashyizweho maze akabonwa n’umuhozi, ubuzima bwe bwagerwagaho n’igihano cyo kuba yasuzuguye amakiriro Imana yabaga yaramuteganyirije. Nyamara igihe umutambyi mukuru yabaga apfuye, ni ho abantu bose babaga barahungiye muri iyo mijyi y’ubuhungiro bahabwaga umudendezo wo gusubira muri gakondo zabo. AA 353.2
Mu gihe cy’urubanza, uregwa ntabwo yagombaga gucirwa urubanza rwo gupfa ashinjwe n’umuhamya umwe gusa, bona n’ubwo byabaga bigaragara ko uwo muhamya afite ukuri koko. “Uzica umuntu wese, gatozi uwo azicishwe n’abagabo bamushinje, ariko umugabo umwe ntagashinje umuntu ngo amwicishe.” (Kubara 35:30). Kristo ni we wari warahaye Mose ayo mabwiriza ngo na we ayamenyeshe Abisiraheli; kandi n’igihe Kristo ubwe yari kumwe n’abigishwa be ku isi, ubwo yabigishaga uko bakwiriye gufata umunyamafuti; Umwigisha Mukuru yasubiyemo icyigisho kivuga ko ubuhamya bw’umuntu umwe budashobora kurenganura cyangwa se guciraho iteka undi muntu. Igitekerezo n’imyumvire by’umuntu umwe ntibikwiriye gukemura amakimbirane. AA 353.3
Muri ibyo bibazo byose, abantu babiri cyangwa se abarenze abo bakwiriye kwishyira hamwe, maze bose hamwe bagakora iyo nshingano, ” ngo ijambo ryose rikomere mu kanwa k’abagabo babiri cyangwa batatu.” Matayo 18:16. AA 354.1
Iyo uwaregwaga ko ari umwicanyi yahamwaga n’icyaha, nta guhongererwa cyangwa incungu byashoboraga kumurokora. Imana yari yarategetse iti: “Uvushije amaraso y’umuntu, amaraso ye azavushwa n’abantu.” (Itangiriro 9:6). “Ntimukemere ko umwicanyi atanga indishyi, ajye yicwa.” “Nuko ntimuzanduze igihugu muzabamo: kuko amaraso yanduza igihugu, ntihabe impongano yagihongererwa, kubw’amaraso yakiviriyemo, itari ayo uwayavushije.” (Kubara 35:31, 33, Kuva 21:14). Umutekano n’ubutungane by’igihugu byasabaga ko icyaha cy’ubwicanyi gihanirwa bikomeye. Ubuzima bw’umuntu bushobora gutangwa n’Imana yonyine, bwagombaga kurindwa bikomeye. AA 354.2
Imijyi y’ubuhungiro yashyiriweho ubwoko bw’Imana bwa kera yari ikimenyetso cy’ubuhungiro bwateganyijwe muri Kristo. Uwo Mukiza w’umunyampuhwe washyizeho iyo mijyi y’ubuhungiro y’igihe gito, ku bw’amaraso ye yasheshe, yahaye abagomera amategeko y’Imana uburuhukiro nyakuri, aho bagomba guhungira urupfu rwa kabiri. Nta bubasha na bumwe bushobora kuvuvunura mu maboko ye abantu bamusanga bamusaba imbabazi. “Nuko rero noneho abari muri Kristo Yesu nta teka bazacirwaho.” “Ni nde uzaziciraho iteka? Ni Kristo Yesu kandi ari we wazipfiriye, ndetse akaba yarazutse ari iburyo bw’Imana adusabira,” kugira ngo “ibintu bibiri bidahinduka, ibyo Imana itabasha kubeshyeramo, biduheshe ihumure rikomeye twebwe abacikiye gusingira ibyiringiro byashyizwe imbere yacu.” Abaroma 8:1, 34; Abaheburayo 6:18. AA 354.3
Uwabaga ahungiye mu mujyi w’ubuhungiro ntiyagombaga gutindiganya. Umuryango ndetse n’akazi yakoraga yabiteraga umugongo. Nta gihe cyo gusezera ku bakunzi be yabaga afite. Ubuzima bwe bwabaga buri mu kaga, bityo izindi nyungu zose zagombaga kutitabwaho kubwo gushaka kugera ku ntego imwe ari yo — kugera aho yabonera umutekano. Umunaniro waribagiranaga kandi n’ingorane ntizitabwagaho. Uwabaga ari guhunga ntiyahangaraga kugabanya umuvuduko n’akanya gato kugeza ubwo yabaga yinjiye mu nzitiro z’umujyi. AA 354.4
Umunyabyaha yubikiriwe n’urupfu rw’iteka ryose kugeza ubwo azabona ubuhungiro muri Kristo; kandi nk’uko kuzarira no kutagira icyo yitaho byashoboraga kubuza ya mpunzi ya mahirwe rukumbi yabaga afite yo gukiza ubugingo bwe, ni ko rero gukererwa no kuba simbikangwa bishobora gutuma habaho kurimbuka k’ubugingo. Satani, wa mwanzi ruharwa, yoga runono umuntu wese wica amategeko yera y’Imana, kandi umuntu utazi akaga afite kandi ntashishikarire gushaka ubwugamo mu buhungiro bw’iteka, azahinduka umuhigo w’umurimbuzi. AA 354.5
Imbohe yasohokaga ikarenga urugabano rw’umujyi w’ubuhungiro yahorwaga n’uhorera amaraso y’uwapfuye. Uko ni ko abantu bigishijwe gukurikizwa uburyo bwashyizweho na nyiri ubwenge butagerwa kubw’umutekano wabo. Nubwo bimeze bityo, ntabwo bihagije ko umunyabyaha yizera gusa ko yababariwe ibyaha muri Kristo. Kubwo kwizera no kumvira, agomba kuba (cyangwa ‘kuguma’) muri We. “Niba dukora ibyaha nkana tumaze kumenya ukuri, ntihaba hasigaye igitambo cy’ibyaha keretse gutegerezanya ubwoba gucirwa ho iteka, no gutegereza umuriro w’inkazi uzarya abanzi b’Imana.” Abaheburayo 10:26, 27. AA 355.1
Iminyago ibiri mu miryango y’Abisiraheli, uwa Gadi n’uwa Rubeni, ndetse n’igice cy’umuryango wa Manase, yari barahawe gakondo yayo mbere y’uko bambuka Yorodani. Ku bantu b’aborozi, ibibaya bigari n’amashyamba arumbuka by’i Galeyadi n’i Bashani, byarangwagamo inzuri ngari z’imikumbi n’amashyo byabo, byari bifite ubwiza bubakurura batashoboraga kubona muri Kanani ubwayo, maze iyo miryango ibiri n’igice yifuza kuba ari ho yiturira. Yasezeranye gutanga umugabane w’abantu bo muri yo bafite intwaro bagaherekeza abavandimwe babo bambuka Yorodani kandi bagafatanya urugamba rwose kugeza ubwo nabo bazinjira muri gakondo yabo. Iyo nshingano biyemeje barayubahirije rwose. Ubwo iyo miryango cumi yinjiraga i Kanani ibihumbi mirongo ine “by’Abarubeni n’Abagadi, n’igice cy’umuryango wa Manase ... babanjirije Abisirayeli kwambuka bafite intwaro . . . banyura imbere y’Uwiteka mu kibaya cy’i Yeriko, biteguye kurwana.” Yosuwa 4:12, 13. Bamaze imyaka myinshi barwanana ubutwari bafatanyije n’abavandimwe babo. Noneho igihe cyabo cyari kigeze kugira ngo basubire muri gakondo yabo. Uko bafatanyije n’abavandimwe babo kurwana, ni nako bagabanye iminyago; nuko basubiranayo “ubutunzi bwinshi ... n’amashyo menshi, n’ifeza, n’izahabu, n’umuringa, n’icyuma, n’imyambaro myinshi cyane,” ibyo byose bagombaga kubigabana n’abari barasigaranye imiryango n’imikumbi. AA 355.2
Noneho bari bagiye gutura kure y’ubuturo bw’Uwiteka, maze Yosuwa abonye kugenda kwabo biramubababaza cyane, kubera ko yari azi neza ko bazasakirana n’ibishuko bikomeye cyane muri ubwo buzima bwo kuba bonyine no kuzerera, bakazakurikiza imigenzo y’imiryango y’abapagani yari ituye ahabakikije hose. AA 355.3
Ubwo Yosuwa n’abandi bayobozi bari bakibabajwe n’ibibi bigiye kuzababaho, babwiwe inkuru idasanzwe. Ya miryango ibiri n’igice yari yaramaze kubaka iruhande rwa Yorodani igicaniro kinini, gisa n’igicaniro cy’ibitambo byoswa cyari i Shilo. Itegeko ry’Imana ryabuzanyaga gusenga gushyiraho ahandi hantu ho kuramiriza Imana hatari mu buturo bwera, kandi rigateganya igihano cy’urupfu ku muntu ubikoze. Niba kubaka iki gicaniro byari biri muri uwo mugambi, iyo byemerwa ko kigumaho, cyari guteshura abantu ku kwizera nyakuri. AA 355.4
Abahagarariye rubanda bateraniye i Shilo, maze mu burakari bwinshi batanga icyifuzo cyo guhita barwanya abo bakoze icyo cyaha. Nyamara kubw’inama z’abantu bashishoza cyane, hemejwe kubanza kohereza intumwa zigasanga ya miryango ibiri n’igice, zikayibaza icyatumye bakora ibyo. Batoranyije abatware cumi, umwe, umwe muri buri muryango. Bari bayobowe na Finehasi, umwe wabaye ikirangirire kubw’ishyaka n’ubutwari yerekanye mu kibazo cyabereye i Pewori. AA 355.5
Ya miryango ibiri n’igice yari yakoze amakosa ubwo yakoraga igikorwa gikomeye gityo nta busobanuro bwabyo ibifitiye. Za ntumwa, zimaze kwemeranya ko abavandimwe babo bari bacumuye, zarabacyashye cyane. Zabareze kugomera Uwiteka, zibasaba kwibuka uko Abisiraheli bari baragezweho n’ibihano bitewe no kwifatanya na Bali Pewori. Mu izina ry’Abisiraheli bose, Finehasi abwira bene Gadi na Rubeni ko niba badashaka gutura muri icyo gihugu badafite igicaniro cyo koserezaho ibitambo, noneho bemerewe guturana na bo no gusaranganya amahirwe na gakondo n’abavandimwe babo batuye hakurya. AA 356.1
Abashinjwaga kugoma bisobanuye bavuga ko igicaniro cyabo kitari kitubakiwe gutambirwaho ibitambo, ko ahubwo gusa cyari igihamya kigaragaza ko nubwo batandukanyijwe n’uruzi, bafite ukwizera kumwe n’ukw’abavandimwe babo b’i Kanani. Batinyaga ko mu gihe kizaza abana babo bashobora kuzabuzwa kwinjira mu ihema ry’Imana, nk’aho nta mugabane bafite mu Bisiraheli. Iki gicaniro rero, cyubatswe gikurikije icyitegererezo cy’igicaniro cy’Uwiteka i Shilo, cyajyaga kuzaba igihamya ko abacyubatse nabo basengaga Imana ihoraho. AA 356.2
Izo ntumwa zemera ubwo busobanuro zifite ibyishimo byinshi, maze zihita zisubiranayo ubutumwa zishyiye abazohereje. Ibitekerezo byose byerekeye intambara byavuye mu bantu maze baherako bafataniriza hamwe kwishima no gusingiza Imana. AA 356.3
Abakomoka kuri Gadi na Rubeni, bahereyeko bashyira ku gicaniro cyabo inyandiko isobanura umugambi watumye icyo gicaniro cyubakwa; maze baravuga bati: “Ni umuhamya wo muri twe yuko Uwiteka ari yo Mana.” Uko ni ko bihatiye gukuraho kuzatekerezwa nabi kwashoboraga kuzabaho ndetse n’icyashoboraga kuzaba intandaro y’ikigeragezo. AA 356.4
Mbega uburyo kenshi ingorane zikomoka ku kudasobanukirwa koroheje, ndetse bikaba no mu bantu baba bakoreshejwe no kugira imigambi myiza! Ndetse iyo hatabayeho urukundo no kwihangana, mbega ingaruka mbi ndetse ziteye ubwoba zibasha gukurikiraho! Ya miryango cumi yibutse uburyo, mu kibazo cya Akani, Imana yari yaracyashye kutaba maso ngo abantu batahure ibyaha biri hagati muri bo. Noneho biyemeje kugira icyo bakora mu buryo bwihuse kandi batajenjetse; nyamara mu gushaka gutwikira ikosa bari barakoze mbere, bari bagiye ku ruhande ruhabanye cyane. Aho kubazanya umutima woroheje kugira ngo bamenye ukuri muri icyo kibazo, bari basanze abavandimwe babo babatonganya, kandi babaciraho iteka. Iyo abakomoka kuri Gadi na Rubeni babasubizanya ubukana nk’ubwo bari babatuye, biba byarabyaye intambara. Nubwo ku ruhande rumwe ari ingenzi ko kujenjeka mu guhangana n’icyaha bikwiriye kwirindwa, ku rundi ruhande narwo, ni ingenzi kwirinda imyanzuro ihutiyeho ndetse n’urwikekwe rudafite ishingiro. AA 356.5
Nubwo abantu baba bazi neza amakosa yabo ku byerekeye imikorere yabo bwite, usanga abantu benshi ari abanyabukana mu byo bagirira abo bibwira ko bari mu makosa. Nta muntu n’umwe wigeze agarurwa mu nzira nziza kubwo kugawa no gutonganywa; ahubwo iyo bigenze bityo, benshi bajyanwa kure y’inzira itunganye, maze bagaterwa kwinangira imitima bityo ntibemere ibicumuro byabo. Umwuka w’ubugwaneza, urugwiro no kwihangana bishobora gukiza uwacumuye kandi bigatwikira ibyaha byinshi. AA 356.6
Ubushishozi bwagaragajwe n’Abarubeni na bagenzi babo bukwiriye kwiganwa. Igihe bashakaga guteza imbere umurimo w’idini nyakuri bataryarya, batekerejwe nabi ndetse baratonganywa cyane; nyamara ntibagaragaje kwitotomba. Mbere yuko bagerageza kwiregura, bitonze kandi bihanganye, bateze amatwi ibirego baregwaga n’abavandimwe babo, nuko nyuma yaho basobanura neza impamvu zabo kandi bagaragaza ko nta cyaha bafite. Uko ni ko ikibazo cyari cyateje ingaruka zikomeye zityo cyaje gukemurwa mu mahoro. AA 357.1
N’igihe umuntu aregwa ibinyoma, abafite ukuri bashobora kwiyemeza gutuza no gutekereza neza. Imana yita ku bintu byose bidasobanukiye abantu cyangwa se baba basobanura nabi, bityo ibyacu dushobora kubirekera mu maboko yayo twiturije. Uko byamera kose izaburanira abayiringira nk’uko yagaragaje icyaha cya Akani. Abantu bakoreshwa n’umwuka wa Kristo, bazagira urukundo nk’urwo rwihangana kandi rugira neza. AA 357.2
Ubushake bw’Imana ni uko ubumwe n’urukundo rwa kivandimwe byaba mu bwoko bwayo. Isengesho Kristo yasenze mbere yo kubambwa kwe ryari uko abigishwa be baba umwe nk’uko na We ari umwe na Se, kugira ngo isi yizere ko Imana yamutumye. Iri sengesho rikora ku mutima kandi ry’agahozo ryarakomeje mu bindi bisekuruza byose byahise, ndetse rigera no muri iki gihe cyacu, kuko Kristo yavuze ati: “Sinsabira aba bonyine, ahaubwo ndasabira n’abazanyizezwa n’ijambo ryabo.” (Yohana 17:20). Nubwo nta hame ry’ukuri na rimwe dukwiriye gukandagira, dukwiriye guhorana intego yo kugera kuri ubu bumwe. Iki ni cyo gihamya cy’uko turi abayoboke ba Kristo. Yesu yaravuze ati: “Ibyo ni byo bose bazabamenyeraho ko muri abigishwa banjye, nimkundana.” (Yohana 13:35). Intumwa Petero yinginga itorero agira ati: “Ibisigaye, mwese muhuze imitima, mubabarane kandi mukundane nk’abavandimwe, mugirirane imbabazi mwicisha bugufi mu mitima. Ntimukiture umuntu inabi yabagiriye cyangwa igitutsi yabatutse, ahubwo mumwiture kumusabira umugisha kuko ari byo mwahamagariwe, kugira ngo namwe muragwe umugisha.” 1Petero 3:8,9. AA 357.3